qundao/data-zh-poetry huggingface dataset:
雨後月夜懷沈宗師承務
作者：呂本中
朝代：宋

雨雲攬江色，偃蹇破昏睡。
千花閉紅紫，妙見一室內。
披政當歛光，芒不必須緣。
飾衣行夜永，明月在船背。
微風過蕭瑟，古柳立蒼翠。
翛然一蒲團，堅坐覓詩對。
我生無南北，所到意趣遂。
孰知十年游，保此清浄退。
頗念城北人，結友老杉檜。
漫随長鋏歸，甘作短檠棄。
出門萬里塗，已駕安得稅。
何當持被来，把酒相就醉。
雨後至城外
作者：呂本中
朝代：宋

日日思歸未就歸，只今行露已沾衣。
江村過雨蓬麻亂，野水連天鸛鶴飛。
塵務却嫌經意少，故人新更得書稀。
鹿門縱隱猶多事，苦向人前說是非。
雨後至江上有懷諸子
作者：呂本中
朝代：宋

落日滿寒雨，長江收夕霏。
定知聊復爾，敢望不相違。
野鳥晴相喚，殘螢晚自飛。
殷勤兩山口，好爲放朝暉。
雪·其一
作者：呂本中
朝代：宋

窮巷無人對雪，小詩自可逃禪。
看取一年三白，喜歡共入新年。
雪·其二
作者：呂本中
朝代：宋

堅坐正宜養病，開門便當幽尋。
一夜雪深一尺，與誰取酒同斟。
雪中奉簡張子直
作者：呂本中
朝代：宋

深居畏雪謾添衣，過了梅花病不知。
同住荒越懶還往，一年天氣最寒時。
雪夜
作者：呂本中
朝代：宋

曹州城南三日雪，半夜疾風吹石裂。
先生睡美喚不聞，不信衾裯冷如鐡。
病妻索火少聲韻，稚子哦詩應歌節。
殘書向人老可愛，舊劍空在磨先缺。
未能去尋泉石伴，未用深藏狐兔穴。
新正已過今幾日，歲事嬾復從人說。
長江略無千里夢，故人動有十年别。
相逢一笑又艱阻，所向端坐成癡絕。
城中諸公不相棄，時有妙句扶衰拙。
頗知晴意在明日，泥深不怕車輪折。
便當脱帽過君家，共放南窗看新月。
一杯凍酒君莫辭，預借炎天洗煩熱。
雪夜
作者：呂本中
朝代：宋

破屋除燈雪自明，案頭無用讀書檠。
老慵已慣跏趺坐，昏夢尤便松竹吟。
知有故人來問道，久無佳興與尋盟。
明年更有閩山興，但辦行纒莫計程。
雪後
作者：呂本中
朝代：宋

謾遣兒童掃雪開，卻穿籬落看春回。
溪山冷淡泥三尺，故舊飄零酒一杯。
近買芒鞋供踏雨，更收藜杖與尋梅。
玉川老去生涯在，時有鄰僧送米來。
雪盡
作者：呂本中
朝代：宋

雪盡寒仍在，園荒春欲歸。
晴空落雁小，古木聚鵶稀。
肺病猶堪酒，囊空合典衣。
碧雲愁不見，千里故山薇。
靜軒
作者：呂本中
朝代：宋

紛紛逐人行，擾擾與事競。
不知一世間，能得幾人靜。
公今黙無語，種種以靜勝。
人來漫相接，事至聊復應。
開軒道院旁，足以補我病。
日高公事散，轉與靜相稱。
千載師蓋公，此理久已證。
爐烟裊晴窗，松聲韻鐘磬。
簿書勿勤來，公方在禪定。
韓城紀事五首·其一
作者：呂本中
朝代：宋

老恥爲儒不學禪，還家常欠買山錢。
成州太守憐衰病，時有書來說太玄。
韓城紀事五首·其三
作者：呂本中
朝代：宋

穩看飛蟲着網黏，爐香欲盡不須添。
未嫌禿頂如壺赤，何處香醪似蜜甜。
韓城紀事五首·其二
作者：呂本中
朝代：宋

糠豆猶慳不到盤，小兒寒至尚衣單。
雖無事業傳惇史，或有聲名託稗官。
韓城紀事五首·其五
作者：呂本中
朝代：宋

老不謀身望子公，少年豪氣想元龍。
倚松菴下香嚴路，今日書來第一封。
韓城紀事五首·其四
作者：呂本中
朝代：宋

病來每有爲僧興，老去初無涉世心。
它日三江五湖口，斷雲寒水有知音。
頃與知止相別於曹州西門外蓋今十四年矣聞嘗自澶淵過此感嘆
作者：呂本中
朝代：宋

昔別是茲土，今游還偶然。
似聞嘗少憩，猶自未真傳。
所過有陳跡，相逢多少年。
長涂守病馬，何敢更爭先。
頌送山上人游南華
作者：呂本中
朝代：宋

三浙三衢未說歸，且從嶺路訪曹溪。
盧公若問南來事，但道江湖盡鼓鼙。
題九江王插劍泉
作者：呂本中
朝代：宋

嬴氏方失鹿，群豪競奔馳。
較力爭勝負，未辨雄與雌。
項羽奮其中，氣壓諸侯師。
破關與救趙，九江實先之。
指揮半率土，自謂可立治。
孰知大蛇斷，天命潛已移。
隋何說淮南，禍福非面欺。
間行共歸漢，遂合垓下圍。
海岳既在主，智勇安所施。
不自晦圭角，寧能免嫌疑。
殺身膏草莽，爲復歸怨誰。
插劍郴岸口，泉溢何神奇。
載籍加隱括，曷嘗親到斯。
惜哉功名悮，徒令後世嗤。
題圜悟與惇兄法語
作者：呂本中
朝代：宋

杲公昔踏胡馬塵，城中草木凍不春。
甲士却立不敢問，其誰從之惇上人。
袖手歸來兩無語，如今且向江南住。
雲居老人費精神，送向高安灘頭去。
題大名官舍
作者：呂本中
朝代：宋

宿昔尚殘暑，晚風吹欲無。
不知留此住，更白幾莖鬚。
題孫子紹所藏王摩詰渡水羅漢
作者：呂本中
朝代：宋

問渠褰裳欲何往，彷徨徙倚滄波上。
至人入水固不濡，何以有此恐怖狀。
我知摩詰意未真，欲以筆端調世人。
此水此渡俱非實，摩詰亦未嘗下筆。
孫郎寶藏今幾年，往來周旋兵火間。
世人險阻更百難，彼渡水者安如山。
請君但作如此觀，莫更思維尋筆端。
題孫廣伯主簿家壁
作者：呂本中
朝代：宋

古木輪囷老歲寒，好花無力便凋殘。
秋風只在盆池上，但見江湖萬里看。
題官使趙樞密獨往亭
作者：呂本中
朝代：宋

謝公爲時出，四海正仰渠。
雅志在東山，本末固不渝。
苻堅百萬師，一掃談笑餘。
今公抱長策，豈止安石徒。
平生獨往願，結亭山一隅。
躋扳上修竹，已自勝巾車。
舉手謝世人，不與汝同途。
出佐明天子，意欲無強胡。
行當復中原，即日還舊都。
豈容思昔隱，更作深山居。
小人病無能，悮入承明廬。
朝夕投劾歸，爲公先掃除。
題寶應張氏草堂
作者：呂本中
朝代：宋

好風殘暑不同塗，穏看饑蚊自掃除。
不謂南軒有佳竹，捲簾相對一牀書。
題張君墨竹
作者：呂本中
朝代：宋

張卿畫竹今成癖，笑語揮毫不作難。
欻見高標起蕭瑟，坐令炎暑變荒寒。
筆頭似有千年韻，胸次猶須萬斛寛。
歲晚雪霜君記取，此君懷抱要重看。
題晁以道新居
作者：呂本中
朝代：宋

小阮東來語太誇，爲傳新構甲千家。
氣衝雪野群山過，光轉雲空一水斜。
聞道洗心求凈觀，不妨合掌讀楞枷。
箇中富貴還君子，莫愛群奴日兩衙。
題晁恭道善境界圖·其一
作者：呂本中
朝代：宋

疇昔相從三十年，如今休去不逃禪。
知君參見法輪老，始悟蒼蒼便是天。
題晁恭道善境界圖·其二
作者：呂本中
朝代：宋

境界本來無善惡，人間何處有新圖。
欲知箇裏真消息，臘月寒松永不枯。
題李伯時維摩畫像圖
作者：呂本中
朝代：宋

老松攙天四無壁，小庵不勞容一室。
野竹入户芭蕉肥，下有無言病摩詰。
文殊妙對亦未真，身如浮雲那得親。
驚倒同行問話人，彼上人者何所云。
龍眠好事筆有神，不避世間狐兔羣。
掃渠胸中千斛塵，多口阿師聞不聞。
題涇縣水西
作者：呂本中
朝代：宋

江東住已厭，又却過江西。
急雨投涇縣，窮秋渡賞溪。
稻田猶少水，山路已多泥。
珍重高僧意，求詩索自題。
題淮上亭子
作者：呂本中
朝代：宋

亭下長淮百尺深，亭前雙樹老侵尋。
暮雲秋雁且南北，斷壟荒園無古今。
露草欲隨霜草盡，歸檣時度去檣陰。
秋風未滿鱸魚興，更有江湖萬里心。
題焦寺丞詩冊三絕·其一
作者：呂本中
朝代：宋

一世奔波在别離，君家孝友獨天知。
已令好夢傳消息，更有賓鴻效羽儀。
題焦寺丞詩冊三絕·其三
作者：呂本中
朝代：宋

河朔家人墮渺茫，江南風日正舒長。
已知原上鶺鴒處，更入雲間鴻雁行。
題焦寺丞詩冊三絕·其二
作者：呂本中
朝代：宋

路旁來報定何人，物理潛通自有神。
想得三衢相見地，至今草木亦長春。
題秦惇秀才園亭
作者：呂本中
朝代：宋

秦郎重構水邊亭，仿佛疏林過雨聲。
更喚清泉入屏坐，少留他日濯吾纓。
題筠州僧房
作者：呂本中
朝代：宋

客來無語坐禪房，共賞西窗一榻涼。
山路雨餘新筍出，江城春色雜花香。
烟廚已逐鐘聲遠，樹色初隨塔影長。
敢道閑居便安稳，今年更欲下湖湘。
題范才元畫軸後
作者：呂本中
朝代：宋

昔年曾過嶺南州，爭看湘江萬里流。
妙手可傳詩外意，亂雲寒木更孤舟。
題蘆雁扇
作者：呂本中
朝代：宋

雁下秋已晚，江天風雨微。
寧爲聚沙立，不作傍雲飛。
題趙丞瑞薏苡圖
作者：呂本中
朝代：宋

甘泉殿中芝九莖，不與百草同條生。
當時祥瑞已稠疊，薏苡亦未來争衡。
漢星不容矍鑠翁，此物不與明珠同。
爾来萬物更變化，薏苡寧甘死荒野。
故遣根苗霜雪白，炯若微月来清夜。
趙郎好事古亦無，俯拾傍觀盡圖畫。
畫師不辭粉繪費，遇時亦得千金價。
君不見古来異瑞與奇祥，何曾不致南宫下。
題趙祖文盤谷圖
作者：呂本中
朝代：宋

趙郎落筆寫盤谷，正是太平無事時。
今日太行那有此，滿山樵採盡癡兒。
風吹蒲葦叢三首·其一
作者：呂本中
朝代：宋

風吹蒲葦叢，中有霜墮意。
美人天一涯，行子初夜至。
風吹蒲葦叢三首·其三
作者：呂本中
朝代：宋

行子惜日月，美人輕别離。
風吹蒲葦叢，及時當早歸。
風吹蒲葦叢三首·其二
作者：呂本中
朝代：宋

風吹蒲葦叢，秋色日向晚。
美人何時來，行子饑未飯。
食筍
作者：呂本中
朝代：宋

窮鄉未寂寥，五月富筍茁。
近山新得雨，此物晚亦發。
初看數寸出，意有千尺抜。
長條不成鞭，乃以美見伐。
錦綳罷駢頭，玉指已不襪。
坐令藜藿口，如受滫瀡滑。
連年江海病，未免魚蟹罰。
甘津到齒頰，恐此或未察。
居閑快一飽，我已久斷殺。
更莫厭比隣，時時聽羮戛。
飯花光店是日立春
作者：呂本中
朝代：宋

採勝繒幡安在哉，客行巾帽只風埃。
東西水畔凍全坼，南北枝頭春已回。
故國音書黄耳斷，餘生光景白駒催。
山村誰道全荒陋，也有畦蔬入饌來。
飲秦少方家
作者：呂本中
朝代：宋

秦郎家畔一甌茶，何處清涼不是家。
客子三杯玉泉酒，主人一曲浪淘沙。
飲酒
作者：呂本中
朝代：宋

人生百歲能幾何，顧我把酒胡不歌。
窮通大抵夢南柯，我復夢中多蹉跎。
自古英雄亦何有，往事紛紛不如酒。
嗟予真得酒中趣，幾度尊前揖星斗。
病起槐陰鸚已老，今日相逢還草草。
匆匆數日是行人，且向尊前一傾倒。
人生樂事亦難并，明月清風况都好。
首夏二首·其一
作者：呂本中
朝代：宋

生平寡嗜欲，頗願得少閑。
盡讀未見書，徧尋雲外山。
往来二十年，昔者盟未寒。
妻子見驅廹，低頭言作官。
朝翻朱墨案，暮對藜藿盤。
豈無一畝宫，令汝得少安。
向来棲息地，苔竹奉餘歡。
何時二三子，共駕牛車還。
汝實江海人，悮令塵土干。
舊游在彷彿，欲往當不難。
但去眼界窄，自然心地寛。
首夏二首·其二
作者：呂本中
朝代：宋

空庭下疏箔，樂此樹蔭美。
鳥聲相續来，百種皆可喜。
日長少文字，俗事不到耳。
開窗略須夜，月露欣瀰瀰。
頗念閑居樂，感歎投筆起。
吾家老清源，愛我入骨髓。
還家治場圃，喚我共料理。
會同江海去，更欲附船尾。
平生跨款段，不敢廢鞭箠。
誰云馬中龍，一日有萬里。
卜鄰吾所知，江晁老兄弟。
香山觀壁間詩因次其韻
作者：呂本中
朝代：宋

抗志欲學仙，自恨無仙骨。
去國將六年，避地欠三窟。
禪房翳翠陰，竹本可製笏。
誰持大君前，指顧收回鶻。
高安道中有懷故人李彤
作者：呂本中
朝代：宋

寒起溪邊蘆荻風，霜林病葉未全紅。
雁隨雲落斜陽外，舟傍山行晚照中。
極目閑愁愁欲絕，滿川離恨恨無窮。
天涯更送親朋去，尊酒何時再得同。
高郵遇大熱作
作者：呂本中
朝代：宋

南風極炎暑，赤日不可傍。
扁舟在地底，淺水安得强。
坐懷長河冰，未盡暍飲狀。
甚憎食案蠅，意欲不相讓。
旱苗乾欲死，蒲藕秋可望。
平生投筆手，中有無盡藏。
爾來夜深藏，穏着犢鼻上。
有如三年艾，更復加百壯。
黑雲翻日脚，好雨終不放。
雷聲無事來，殷殷車百兩。
東街暴泥龍，西街設銅像。
利害有不同，未易相得喪。
農夫責催租，日夕困大杖。
那知清歌前，把酒有餘量。
高郵道中荷花極目平生所未見
作者：呂本中
朝代：宋

綠净紅深水不流，炎天烈日自然秋。
只供野父已無計，便與行人亦暗投。
明月不来江北岸，好山應在石城頭。
何年得映潘妃步，更放君王作意游。
黄池西阻風
作者：呂本中
朝代：宋

烏雲銜日日不出，驟雨飄風吼三日。
扁舟寸步不得行，坐歎輕鷗如箭疾。
我行去家秋復冬，故園回思春夢中。
客愁茫茫若江水，生計渺渺隨征鴻。
三年京城共憔悴，一杯此地難從容。
長溪卷浪雪花碎，遠山横空眉黛濃。
故人别我上江去，亦有書來喚同住。
破屋數間君有餘，太倉五升吾已具。
嚴霜未放鷹隼擊，盤渦恐致蛟龍怒。
片帆欲挂任篙師，君但徐行莫深懼。
鼓山
作者：呂本中
朝代：宋

危欄不知高，下瞰萬里路。
滄海近咫尺，大舶不敢度。
風雲遞舒卷，川原更回互。
如何此道場，乃倚絕壁住。
得非化人居，無乃仙聖寓。
斷崕石倒懸，絕壁水暗聚。
我行天一涯，勝處時一遇。
衰病九死餘，已乏濟勝具。
登臨茲忘返，尚覺慰遲暮。
山林與膏壤，未到已心悟。
鼓山頌法眼語在裏即求出云大家合眼跳黄河戲成四韵奉答
作者：呂本中
朝代：宋

合眼跳黄河，未有過得者。
豈惟不得過，身亦須判捨。
告君過河妙，止要具船筏。
乘時等風去，過此無别法。
龐公
作者：呂本中
朝代：宋

卧龍雛鳳不曾閑，舉世皆危子獨安。
應念橋公無特操，晚將情話向曹瞞。
龔彦承觀軒
作者：呂本中
朝代：宋

愛山不能歸，常恐山怪責。
終歲在行役，感動頭已白。
高秋强僮僕，路過龔掾宅。
蒙君開南軒，除我眼界窄。
白波遶青嶂，彷彿見顔色。
江上飛來峰，却立對君側。
蕭蕭蒲葦叢，不受塵土隔。
知君有奇趣，笑我常偪仄。
人生無窮已，得一乃願百。
牀頭貯美酒，窗下著好客。
請公但黙然，歲晚當有獲。
三亭詩
作者：呂陶
朝代：宋

三亭何爲者，吾友所繕營。
亭前有標榜，雅意異俗生。
治己己孰治，清慮慮孰清。
吾道固可味，未易貫至誠。
惟天于斯人，一概授五行。
生質本淳靜，外誘徒縱横。
心術儻茅塞，耳目將聾肓。
上聖貴復本，大賢猶性情。
況其可上下，安得不勵精。
四端匪外鑠，語默無自輕。
百行皆吾分，積漸日有成。
稂莠荒我懷，去之如鋤萌。
波瀾擾我源，止之如澄泓。
浩然滌萬慮，粹矣讀六經。
不趨楊墨塗，將造周孔庭。
出井見仁義，仰天瞻日星。
甘若飲醇酎，珍若享太羮。
清若餌芝术，和若聞咸莖。
積中而恬愉，發外而光享。
窮不失素守，達不孤羣氓。
生不陷非義，死不忘英聲。
道味固如此，身規從可明。
本原何所來，慮之深以閎。
欲知君子心，吾請觀亭名。
三黜詩
作者：呂陶
朝代：宋

下惠爲士師，子文乃令尹。
仕也固不喜，黜之何嘗愠。
直道宜少合，高風諒難泯。
大抵君子心，惟義素藏韞。
進非爲私謀，退亦爲道隱。
顧彼榮與辱，於吾不加損。
我公天下賢，許國以誠悃。
危言屢啟納，大事費量忖。
審如秦和醫，良劑起疾疢。
工如魯匠斵，鉅木赴繩準。
昔嘗遷九江，誰謂去途窘。
又嘗謫蘄水，恬然泛驚濆。
于今已三黜，去就決不混。
遠視前世賢，並驅而齊軫。
大敵衆所畏，未戰勢自殞。
惟公鼓而前，萬旅悚兵楯。
晚節人所重，半道或凋隕。
惟公久益壯，千古激忠憤。
大明方乘離，元老反遇遯。
得喪未易言，所繫在邦本。
上韓端明
作者：呂陶
朝代：宋

要道根皇極，純王攬懿綱。
域中洪造廣，天下大形彊。
臣主同千載，藩宣奠四方。
乾文耀參井，地鎮聳岷梁。
景谷餘波迥，靈關古塞荒。
限蠻唐節制，析部漢封彊。
石穴延通道，山扄設巨防。
利源充內帑，兵勢壓巴羌。
付畀關休戚，權宜任弛張。
紫封傳墨敕，金印坐黄堂。
自昔都俞重，其誰德業彰。
乖崖施遠略，忠獻紹前良。
樂得中和職，人躋富庶鄉。
含生知化力，永日載春陽。
滲漉淵源在，醲醇骨髓藏。
深和流耳目，盛事載縑緗。
歲月徒爲久，風猷信不忘。
恩褒賈逵祀，人愛召公棠。
檜有喬枝茂，蘭宜後葉芳。
惟公真輔翼，與世會明昌。
間發乾坤秀，親逢日月光。
國華增黼黻，地寶獻琳琅。
尹道存先覺，軻心藴至剛。
朝廷尊閥閲，士黨貴文章。
髙視雲霄路，遐飛翰墨場。
鵬圖指溟渤，驥步得康莊。
藩會初關決，仙瀛已踐揚。
本元游秘府，侍從陟清廂。
偉望全康濟，周才歷浩穰。
中天承帝選，南國撫民傷。
使範資勤恤，君言務肅將。
繡衣新燦燦，大旆遠皇皇。
賑惠常聞黯，澄清乃識滂。
疲羸起溝壑，暴濫去豺狼。
大節堅持守，純忠自激昂。
還登文石陛，頻上諫書囊。
人鑑分今古，神龜憲否藏。
斯猷三接告，至理一言詳。
柱下尊良史，螭頭立左郎。
纂修該七法，注録擅三長。
午夜星垣迥，南風省户凉。
揮毫綸綵爛，垂佩玉聲鏘。
春老常聯萼，雲晴鴈綴行。
雄名出蘇李，公論美常揚。
眷倚隆矜式，諮詢行贊襄。
得人居內相，有道輔明王。
大手憑才識，深謀協典常。
五花曾執判，七寶屢登床。
燕見趨東閣，優容對未央。
儀刑真謇謇，謨訓極洋洋。
重委臺綱正，終圖國體康。
至誠頻啟導，大事費裁量。
多僻消芽孽，羣邪潔肺膓。
諄諄聞藥石，凜凜畏冰霜。
論議他奚恤，猷爲己所當。
安危一身繫，出處萬民望。
蔡俗嗟延哺，堯心慮納隍。
建侯崇屏翰，選德庇災殃。
異政乘時立，清飈與惠翔。
界中生穭穀，境上散飛蝗。
儒將能專閫，神兵豈頓鋩。
十連循節鉞，四面固金湯。
拓地歸充國，謀軍得子房。
天威神臂指，戎氣窒喉吭。
屬國恬懷撫，函書恥謾狂。
具贍宜廟幄，遐福合陵岡。
迺顧西南遠，明如左右旁。
大門堪世守，輿頌願時颺。
命策榮千矢，封圭判二章。
物傳家乃舊，刀應夢爲祥。
善事知弓冶，奇毛識鳯凰。
百尋標落落，萬頃信汪汪。
廟瑟餘音靜，庖刀發刃鋼。
闊難求畛域，微不誤毫芒。
雅意儒爲寶，宏規沼象璜。
魯公先請學，高䀢力崇庠。
教化惟敦奬，衣冠敢怠遑。
七經登講舍，數仞企師牆。
樂善無遺芥，懲非易去稂。
百城損慱塞，萬井絕貪攘。
牧廐寛收歛，窮閻飽歳糧。
吏姦藏瓜吻，人瘼愈膏盲。
昔謂庖厨侈，徒矜口體嘗。
愛心加俎豆，和氣落壺觴。
蔀屋晴曦燭，枯荄湛露瀼。
盛時逢召杜，奕世見龔黄。
至矣紓宵旰，熙然協雨暘。
里閭敦悌讓，原野競農桑。
指顧寧陬落，生成及稻梁。
邊聲息金皷，民室富囷倉。
共樂親熒座，僉期輔峻廊。
定登賢相器，行促舍人装。
奕奕驅軺傳，喈喈餙鏤鍚。
矢謨勤翼舜，納誨永隆商。
鄭武髙風盛，韋成懿跡相。
洪鑪專鼓鑄，大鼎薦烹鬺。
浩漡躋民域，安平援世航。
詩人褒繡衮，坤道吉黄裳。
歌舞真賢進，光華至治香。
欲知能事畢，四海處陶唐。
久旱
作者：呂陶
朝代：宋

曉雲將雨午還收，晚日餘炎未似秋。
豈獨稻畦枯已久，兼憂井竭飲污流。
乍暖可愛
作者：呂陶
朝代：宋

馬蹄經歲踏紅塵，閏臘光陰已覺春。
遲日暖風真可愛，年年長是伴行人。
二月一日郡郊賞花得郊字
作者：呂陶
朝代：宋

春仲方迎朔，花農已滿郊。
曉園香散路，晴樹錦垂梢。
耽勝爲髙會，通歡有淡交。
芳時去尤速，吟賞莫輕抛。
仁智亭夜集
作者：呂陶
朝代：宋

明月有深意，輝光滿層臺。
佳景豈易得，對此持酒杯。
坐久轉清曠，雄風爲時來。
夜闌興未倦，歸步猶徘徊。
以茶寄宋君儀有詩見答和之
作者：呂陶
朝代：宋

九峰之民多種茶，山村櫛比千萬家。
朝脯伏臘皆仰此，累歲憑恃爲生涯。
一朝使者忽禁榷，振舉法令搖三巴。
錐刀盡毫髪，鞭朴過網罝。
悲哉西南人，生長逢勳華。
垂髫以來至白首，未識此事徒憂嗟。
議欲伐茗荈，不如植禾麻。
一花五出最爲早，焙戶常于火前造。
春來畏罪不敢言，芽甲任隨黄葉老。
安得仙崖凝露膏，寄與交朋叙勤好。
廣平先生風格清，坐聽萬事心無營。
日高睡覺懶慵起，不欲世態昏瞳睛。
誠宜玉筒摘佳品，或向武夷搜早英。
汲将楚谷水，就取石鼎烹。
可以助君淳深幽寂之道味，高古平淡之詩情。
小方片甲洎觜翼，凡下不足論芳馨。
西湖所採者，抑亦傳虛名。
不執符移往，不由關市征。
而乃輙贈遺，豈非干典刑。
高賢接物自無間，野夫得以芹爲誠。
長謠三百言，重報不稱輕。
文錦方能致珠琲，木瓜安敢邀瑰瓊。
再拜捧嘉貺，讀之如寵驚。
感君裁詩誤題品，勸君避患宜詳審。
平日視世途，孤心已寒凜。
坐逢俗客不須嘗，亦恐持之爲冒禁。
伏承原伯安撫侍郎爲江雨所阻未即會見遠寄雅章深叙勤眷次韻奉答
作者：呂陶
朝代：宋

憑髙日日望交遊，方寸飄如一葉舟。
文酒相從期賦詠，江山何事尚遲留。
洲中橘熟輝晴晝，潭上花繁送暮秋。
南路士民應有語，旌麾早晚到吾州。
伏日池上二首·其一
作者：呂陶
朝代：宋

塵氛不到此池亭，庚伏長來駐旆旌。
波蕩畫船衝岸急，露明翠蓋遇風傾。
一先有得棋頻勝，衆樂無嫌酒屢行。
紅日漸低鐘鼓近，路人歌笑望專城。
伏日池上二首·其二
作者：呂陶
朝代：宋

南風時起有餘溫，晷影炎炎勢欲焚。
堤上遊人皆樂俗，坐中豪客少將軍。
深思闊沼生冰色，尤畏晴霞散錦紋。
待得清凉到襟袖，斷煙重疊送西曛。
伐樹
作者：呂陶
朝代：宋

此心非是好傷生，重倚西軒覺眼明。
但得樗樠芽櫱盡，縣人何必笑丁丁。
偕友人遊上方南禪
作者：呂陶
朝代：宋

出郭行行数里村，石梯盤曲到禪門。
亭開髙檻侵山脚，水過方池斷竹根。
城市塵埃終日遠，煙嵐氣象四時存。
約公乘興重來此，延納清風盡一樽。
元德秀二首·其一
作者：呂陶
朝代：宋

五鳯樓前觀大酺，肯因工拙見賢愚。
優倡數百被錦繡，安得人歌于蒍于。
元德秀二首·其二
作者：呂陶
朝代：宋

嗜酒彈琴徒自知，纍囚尸虎縣前歸。
世人名利心不盡，那得再逢元紫芝。
再和
作者：呂陶
朝代：宋

温風一袖己董然，燕坐何須更整冠。
沈李杯盤聊避暑，飲冰懷抱暫生寒。
縱談無間情相照，清句難酬韻不寛。
莫笑未曛車馬散，嘗聞陳仲諷齊桓。
再和初春微雪
作者：呂陶
朝代：宋

治有春陽感，和無月律差。
濃雲方聚鶴，凍桞亦飄花。
瑞應來如響，羣情喜溢涯。
縱觀天勢淡，俄失地形窊。
素月交暉耀，狂風助擊拏。
一斑迷隱豹，三尺晦祥鴉。
塞上威尤澟，軍中語敢譁。
漢兵同被練，朔地訝吹沙。
冷焰侵殘燧，寒聲入舊笳。
飛紈安用裂，種玉豈須畬。
清潔山川景，微茫草木芽。
墾田因澤及，望歲已心遐。
共荷沾濡力，應忘旱歉嗟。
詩豪夜傳卷，賀客曉趨衙。
滲漉元侯德，生成赤子家。
指期三日耜，拭目萬箱車。
况賴深仁恤，會蠲重賦加。
願賡稱頌句，豈肯匿咬哇。
再和胡右丞視學
作者：呂陶
朝代：宋

士有幸不幸，所逢皆一時。
道隆學自正，文敝俗亦衰。
匪惟古今異，況復好惡隨。
觀詩不觀政，爭議毓與基。
窮經不窮法，區區論桓僖。
必得大匠誨，然後圓中規。
譬欲攷躔度，亦先由渾儀。
所以君子教，衆材無棄遺。
公来鎮西州，爲民張四維。
且曰化未孚，執咎歸之誰。
醇醲造禮義，偷薄生夸毗。
予其本庠序，動以經爲師。
善道易牖進，應和如壎箎。
自此石室生，處躬無匪彛。
勤誠戒挑達，美頌贊緝熙。
屢聞講鼓集，不見儒冠欹。
遠或千里至，篋笥相携持。
公堂坐無地，布滿東西垂。
學殖務栽培，心茅悉芟夷。
前瞻數仞牆，競欲趨公扉。
謂公富經術，執卷将問逵。
誦公勤學篇，華柔鄙玄暉。
杏壇乘春風，一日千萬枝。
昔公長烏臺，奏囊成殿帷。
藥石盡晦密，世人罕聞知。
今公倡儒教，羣情革其非。
道勝逢大壯，文明契重離。
繼有巨篇作，拜貺如受龜。
咸韶奏清廟，音中爽與蕤。
琳琅聚寶肆，亘夜騰晶輝。
蛙鼓畏不鳴，鼠璞羞路岐。
信矣蜀政美，聲聞已四馳。
海宇翹首望，天高終聽卑。
行聞十行詔，匪朝促公歸。
雖欲在泮飲，盛事安可期。
再和送李大夫
作者：呂陶
朝代：宋

莫聽灘前漲水聲，少遲樽酒話平生。
堪嘉祁老初辭位，却笑樊須欲問耕。
落日望君三舍遠，西風惠我一襟清。
江流自在悠哉興，得得回船十里行。
再咏芙蓉
作者：呂陶
朝代：宋

一夕西風一度開，不須人力爲栽培。
化工何事存芽蘖，長與炎荒作瘴媒。
初春三絕·其一
作者：呂陶
朝代：宋

雪霜收盡苦寒威，六幕融融喜氣歸。
原上枯荄還不死，有心剛欲報春暉。
初春三絕·其三
作者：呂陶
朝代：宋

窮山幽谷幾重深，一樹東風散積陰。
從此薄冰尤慎履，世途平日已寒心。
初春三絕·其二
作者：呂陶
朝代：宋

誰知真宰執天端，天運無私造化寛。
是物向榮皆鋭意，莫於春色辦蒿蘭。
勇烈侯廟
作者：呂陶
朝代：宋

唐衰中原亂，賊據西南疆。
號令不出畿，疇能禦彊梁。
楊侯仗直忠，寶劍凌穹蒼。
誓將掃妖祲，得以完金湯。
嘗膽過勾踐，食羮如樂羊。
嚴顔頸未斷，霽雲指何傷。
衆寡固不敵，歳月亦已長。
孤城屹然峙，鋒鋭莫可當。
譬如泛巨海，難以一葦航。
天心未厭悔，人意忽蒼黄。
百口同穴瘞，悲雲惨朝陽。
寰區既澄静，往事極凄凉。
封爵加美謚，幽明知寵章。
近世修舊史，筆削嚴否藏。
書曰侯死之，一褒踰繡裳。
彭人念侯德，廟食墓之傍。
水旱毎致禱，豐年屢倉箱。
父老或有言，夜漏猶未央。
見侯出自廟，凛然坐黄堂。
此理實晦昧，有無何渺茫。
子厚羅池神，海俗專祈禳。
乖崖宛丘殯，醉者取滅亡。
英靈果不泯，猶足威一方。
予嘗假州紱，秉笏趨侯墻。
爲侯記諱日，一奠歳率常。
出令避侯名，示民以虔莊。
又欲建高碑，始終載其詳。
俄以罪戾去，慊然視縑緗。
幸此續大句，安能發幽光。
持以遺彭人，庶幾予不忘。
化阿
作者：呂陶
朝代：宋

子奇昔稚齒，得官化阿城。
齊君疑其幼，且悔寄任輕。
同車載白首，教告力奉行。
一日鑄劍戟，二日促農耕。
官倉不積粟，武庫皆無兵。
魏人錯料事，來戰欲蕩平。
阿俗且感義，子弟從父兄。
小邑抗大國，魏敗齊以寧。
千年陵谷變，猶有化阿聲。
乃知謀人國，自古須老成。
北園
作者：呂陶
朝代：宋

可愛北園景，春來游者多。
欲知民樂否，處處是笙歌。
南充縣野翁亭
作者：呂陶
朝代：宋

勢利紛紛萬慮侵，縣亭聊可一登臨。
目前不近将迎路，塵外能消富貴心。
燕處自知如隐遯，縱談誰更及浮沉。
時平樂得常棲地，且向幽閒寄楚吟。
南山有嘉木一首贈友人
作者：呂陶
朝代：宋

南山有嘉木，秀抜何亭亭。
盤根蓋得地，直幹自挺生。
朝爲杲日照，暮得甘雨零。
氣敵雪霜勁，勢凌雲霄青。
豈非澗下材，獨賦輪囷形。
屬當構大廈，量度審重輕。
彼尺我已丈，一柱支百楹。
夫君承顯家，累世公與卿。
天質由慶禀，湛然寶純明。
膏梁莫能遷，志操務潔清。
紛華未易勝，仁義思力行。
學殖固原本，詞章露葩英。
早夜勤琢磨，日望貴器成。
間歳下明詔，時哉會光亨。
遥遥萬里塗，思君如户庭。
即事五首·其一
作者：呂陶
朝代：宋

斜日半山隱隱，暮雲千里濛濛。
北望黄昏微月，西來頃刻清風。
即事五首·其三
作者：呂陶
朝代：宋

樂俗亭下流水，嘉會宫前茂林。
雙瞳日日凝睇，遠夢時時訪尋。
即事五首·其二
作者：呂陶
朝代：宋

閉門可以羅雀，垂釣何必求魚。
有耳倦聞俗事，無心更讀閒書。
即事五首·其五
作者：呂陶
朝代：宋

岣嶁數峰秀勝，瀟湘萬頃清深。
雲雨有時變化，風濤莫測浮沈。
即事五首·其四
作者：呂陶
朝代：宋

林下木奴漸熟，罇前歡伯差濃。
萬事都來身外，一毫不置胸中。
即席送堯天
作者：呂陶
朝代：宋

行行重行行，千里秦蜀道。
落日飛孤雲，秋風蕩衰草。
極望快歸目，深思感幽抱。
吾俗有謠言，公還一何早。
又和喜雨
作者：呂陶
朝代：宋

壇宇嚴封築，牲羞薦潔鮮。
精誠宜有感，惠澤果無愆。
暑氣沈虛谷，濃雲布滿天。
雷霆馳勢力，河漢動經躔。
農作方勞甚，人情忽泰然。
春渠慚訟水，夜鼓促芸田。
優足過三日，豐登又一年。
隨車循吏事，應可繼前賢。
又賦二首·其一
作者：呂陶
朝代：宋

千里征蠻向不毛，坐籌先勝自三刀。
井中蛙力狂雖躍，弓下猿聲怯便號。
草白見城羌蝶淺，月明聞角漢天髙。
將軍幾日當雄捷，速把功書上赭袍。
又賦二首·其二
作者：呂陶
朝代：宋

忠膽輕生甚一毛，奇謀破賊鋭於刀。
横行容易平烏合，面縛須臾作犬號。
霜甲共輝軍帳冷，煙烽齊出戍樓髙。
羌酋若也投降早，定得君王瑞錦袍。
古松館
作者：呂陶
朝代：宋

大字新題重古松，標題不與衆人同。
何年直幹藏山驛，半夜寒聲滿道宫。
並秀雅宜雲壑外，相逢最愛雪霜中。
秋深縱使喬林減，未許堅姿墜晚風。
同文館諸君遊金明池
作者：呂陶
朝代：宋

春風拂拂動輕陰，四望歡聲雜雅音。
人在華胥無限樂，路經蓬島幾重深。
潛鱗可羡游靈沼，巧舌時聞轉上林。
况有賜罇堪一醉，百愁從此定消沈。
和三月二十一日遊海雲
作者：呂陶
朝代：宋

玉節重來鎮此州，暫驅千騎上峰頭。
春闌好爲良辰惜，俗樂誰知急景流。
山色也疑今日盛，物情渾勝昔年遊。
登臨賦詠知難再，持語鄉人早借留。
和信夫屯田疾間偶作二首·其一
作者：呂陶
朝代：宋

安居無事莫興嗟，聊放高情喜溢涯。
攬照不驚頭染雪，讀書未信眼生花。
謳吟罷後詩筒減，方論搜來藥劑加。
見說道心從此壯，幾因清夢到仙家。
和信夫屯田疾間偶作二首·其二
作者：呂陶
朝代：宋

仕路浮沈不足嗟，到頭何處是津涯。
庭中度日多無事，湖上經年各有花。
熟焙春芽香不散，輕澄臘醑味偏加。
憑君莫賦思歸引，一郡相歡似一家。
和八日登髙
作者：呂陶
朝代：宋

八日登髙九日同，拒霜寧有兩般紅。
流陰漸老三秋後，嘉客相歡一醉中。
塵裏仙官應混俗，坐間談麈自生風。
龍山故事今辰會，雖欠笙歌不是空。
和再遊二首·其一
作者：呂陶
朝代：宋

仙居殊不類樊籠，瀟灑清涼皆可封。
寒溜恰如揚子水，脩筠應有稚川龍。
雲深況是門無客，人去惟聞鶴在松。
向此却疑推律法，應鍾何事代林鍾。
和再遊二首·其二
作者：呂陶
朝代：宋

石門髙下両相通，冰屋初開不復封。
睡穏好欹方水玉，味清須試密雲龍。
詩筒迭和難親筆，談柄閒摇屢折松。
便寫姓名鎸翠壁，休論功烈刻華鍾。
和初食嘉魚
作者：呂陶
朝代：宋

子美嘗誇丙穴魚，天涯聊此試珍腴。
西風消息江南興，未免樽前憶膾鱸。
和周簡州寄范蜀公三章·其一
作者：呂陶
朝代：宋

禁林元老忽西歸，衆謂西州此事奇。
矰繳漫勞鴻去後，桑田未變鶴來時。
一鄉金帛皆沾惠，千載松楸得奉祠。
預想年前至京國，子孫持酒獻春祺。
和周簡州寄范蜀公三章·其三
作者：呂陶
朝代：宋

法從深嚴寵禄榮，清標素節兩難并。
有心報國雖謀國，無意求名又得名。
道服豈煩垂寶带，安居何用飾華纓。
秋風一夜喬林減，惟見松篁不變更。
和周簡州寄范蜀公三章·其二
作者：呂陶
朝代：宋

春深歸到錦江頭，笑傲光陰已晚秋。
內相貴名雖烜赫，山翁行李甚優游。
詩中氣格超摩詰，方外情懷類子休。
南下有期風月爽，鄉人從此望仙舟。
和喜雪
作者：呂陶
朝代：宋

向夕層雲結，黎明漫漫飛。
山川都變色，松竹倍生輝。
共喜飄方密，翻憂落漸稀。
陰功施黑律，寒侯應璿璣。
右席延文客，先塗奉玉妃。
二儀清景混，四野遠光圍。
愛日因藏照，狂飈間作威。
三冬兹有得，一穀敢言饑。
渇望於時久，華心在物微。
霈然蒙大潤，化力少知歸。
和姚提舉賞海棠
作者：呂陶
朝代：宋

曉霧籠花暖漸收，萬枝難盡數花頭。
臙脂半爲傷春淡，錦带翻因拂地羞。
圍飲舊風傳樂國，縱吟清味屬詩流。
西園韶景真無價，紅滿池臺月滿樓。
和子瞻寄希聲二首·其一
作者：呂陶
朝代：宋

通江山水甲岷川，和氣融融滿四邊。
儒者易成千里政，鄉人近得兩重天。
金罍淺飲雖歌舞，玉麈高談盡聖賢。
不是春秋爲冷學，借留何計及三年。
和子瞻寄希聲二首·其二
作者：呂陶
朝代：宋

海勢茫茫會百川，一麾正在海西邊。
鴻收迅翮方棲渚，鶴吐清音自徹天。
落筆盡降詩裏將，放懷常對酒中賢。
及鋒急用應非晚，留滯紅塵已數年。
和孔毅甫州名五首·其一
作者：呂陶
朝代：宋

毅甫生江南，藴有洙泗質。
雄文極古今，通鑑盡疏密。
瀛山繡衣使，高步尚淹屈。
河水潤畎畝，隨珠照圭蓽。
仁風信樂易，治體本誠一。
昌時政多暇，豐歳民甚佚。
撫琴得遺音，開卷終舊帙。
天和內自保，萬事皆外物。
我生本蒿萊，豈合顧簪紱。
南遷至此處，惠養殊不失。
傷心屈原棹，掩耳湘靈瑟。
罪大敢放懷，恩深已淪骨。
幸常從公遊，談笑度永日。
我吟續郢唱，緘封彌戰栗。
和孔毅甫州名五首·其三
作者：呂陶
朝代：宋

謫宦寓湖南，憔悴變容質。
老懷極孤窮，益友最親密。
高軒喜陪從，雅會煩揖屈。
馨香襲芝蘭，文采輝陋蓽。
談辯雖縱横，儀範甚專一。
毎聞陽春曲，欽誦不敢佚。
遂将蜀溪紙，連寫漸成帙。
慚非高尚者，思古感事物。
當時郢楚士，英秀盡簪紱。
池臺今何在，冠劍久淪失。
我憂復遼遠，試聽暮鳴瑟。
何時還敝廬，一奠九泉骨。
此心實虔望，昭昭有如日。
未嘗果山柑，且饌湘江栗。
和孔毅甫州名五首·其二
作者：呂陶
朝代：宋

衡陽古勝郡，齊民頗淳質。
富饒幾維揚，樸静類高密。
易將誠心感，難以威勢屈。
水宿亦安枕，巖扉不施蓽。
太平得良守，條教盡歸一。
人方樂簡治，自爲宜老佚。
窮通有定數，舒卷猶古帙。
深思已詣理，達觀豈言物。
屢嘗登賓階，毎許脱朝紱。
共談海鵬志，不道塞馬失。
金聲發鏘鏘，寶肆容瑟瑟。
遂回岷山眼，未委瘴江骨。
賡詠酬真樂，聊以歌化日。
珷玞難重陳，黄玉似蒸栗。
和孔毅甫州名五首·其五
作者：呂陶
朝代：宋

羨君詩格雄，非謂文勝質。
長篇自博雅，短語亦温密。
筆端時一揮，鋒利不少屈。
高情寓祥雲，幽意及疏蓽。
豪縱嘆李賀，難以憲度一。
窮愁傷孟郊，不欲懷抱佚。
鋪陳黄堂上，一案凡幾帙。
先倡乃前輩，形容何以物。
瑁圭施華藻，錦段副朱紱。
測海至千仞，穿楊無一失。
寶器藏巨劍，古聲發瓊瑟。
鳯羽翔德輝，龍種搜駿骨。
嗟予澤畔吟，繼唱輒連日。
果牓誤收采，小榛齊大栗。
和孔毅甫州名五首·其四
作者：呂陶
朝代：宋

平生知求道，冀保衰朽質。
金闕勞仰望，玉經探秘密。
嘗聞造化理，虛静乃不屈。
又聞棲真士，幽處遯荆蓽。
深藏雖混同，安養自誠一。
廣采與博訪，未遇敢懷佚。
誦經期萬遍，掩卷復開帙。
纔能簡思慮，了不見象物。
誰将林泉屨，易取塵土紱。
渠意良有得，吾曹又何失。
愛君氣容和，忻樂不在瑟。
得鼎必全神，逢丹可換骨。
方蓬達去路，寰海空白日。
願開循循誨，靈臺非縝栗。
和寄周郎中
作者：呂陶
朝代：宋

省郎華髪倦遊時，却憶當年一布衣。
仕路更勞何足戀，家山可愛不如歸。
吟中斗絕紅塵味，静裏能延白日輝。
某水某丘真舊物，春來贏得掩重扉。
和寄景仁致政侍郎
作者：呂陶
朝代：宋

文章道德有源流，進退瀟然信自由。
身在禁林方倚望，年侵老景便歸休。
素雲收雨還層岫，勁柏凌霜茂晚秋。
何日家山縱吟賞，閒中情味更優游。
和寄治之少卿
作者：呂陶
朝代：宋

榮路層層滿眼開，家山在望懶徘徊。
霜侵客鬢須歸去，塵拂朝冠是儻來。
一棹綠波遊不厭，三竿紅日夢初回。
更聞觴咏同幽趣，應少閒人可預陪。
和對雪
作者：呂陶
朝代：宋

嚴冬飛朔雪，此景望中嘉。
雲暗垂天幕，江平壓浪花。
翅寒低獨鴈，枝重折叢葭。
冷甲窮邊戍，凝煙野叟家。
聚來風有助，消去日難遮。
爐暖頻烘獸，盃濃不飲蜿。
謝呤殊可愛，郢唱又何加。
好盡登臨興，搜題徹四遐。
和巖起負暄
作者：呂陶
朝代：宋

凄風苦朝寒，愛日惜影短。
翹首望餘照，曝背希一暖。
温如襲裘褐，美若悦芻豢。
在陽頗舒暢，適性易飽滿。
支頤殆忘形，縮手豈執版。
却笑假春衣，無乃求之晚。
和彦常舍人元夕扈從二首·其一
作者：呂陶
朝代：宋

東風將暖不鳴條，霽景曈曈薄霧銷。
五隊繡衣華廣陌，一聲天蹕振層霄。
清塵少拂鸞旗動，紫氣長隨鳳蓋飄。
向晚都人相與語，更誇明日似今朝。
和彦常舍人元夕扈從二首·其二
作者：呂陶
朝代：宋

羽衛森然翠輦平，仰贍天步出西清。
月行青道夜如晝，春入皇州花滿城。
三五良辰傳盛觀，九重歸路沸歡聲。
君王已向龍樓望，喜奉慈顔酒數行。
和思道招晦甫
作者：呂陶
朝代：宋

相親未多時，相别已旬日。
詩筒須奉招，棋手欲求敵。
三春有餘閒，一醉安足惜。
此樂真無涯，交情重金石。
和思道招晦甫飲
作者：呂陶
朝代：宋

酒如仙藥應有靈，達士飲之不欲醒。
花如浮榮易彫落，貪榮何似貪樽酌。
青雲塗轍競奔走，富貴幾人能入手。
朝遊赤墀暮丹禁，高懷未必常高枕。
豈如良朋皆盡歡，而況又爲文字飲。
和成都轉運判官孫聖微見寄
作者：呂陶
朝代：宋

文章平昔擅才名，使指於今總列城。
甲乙常聯榜中第，東西俱作劍南行。
清吟愈覺交朋厚，老别難堪歲月驚。
惟喜歸途近霄漢，吾鄉留得是嘉聲。
和成都道中
作者：呂陶
朝代：宋

溝畎清穿道，禾麻綠蔭疇。
地形從此坦，山勢爲誰收。
使指星言駕，皇恩雨既優。
愛吟吟不盡，目斷錦江頭。
和提刑戶部賞花
作者：呂陶
朝代：宋

年華易去三春半，花態增新一雨中。
自笑白頭連日賞，罇前猶插數枝紅。
和提舉遊上方南禪十韻
作者：呂陶
朝代：宋

宿約遊雲谷，晨興過寺扉。
雨聲隨步急，暑氣逐風微。
正午逢晴照，層霄歛夕霏。
江濤千里湧，城郭萬山圍。
清集同揮塵，髙談及轉璣。
虛涼河朔飲，蕭散道家衣。
適意朋簪盛，回頭世網非。
棋休誇小勝，禪莫問餘機。
對景聊行樂，因吟欲賦歸。
髙人應笑我，白首戀輕肥。
和春雪
作者：呂陶
朝代：宋

歲改春將半，春寒雪又飛。
積陰殊未散，生氣一何微。
忽墜千尋險，偏增百仞巍。
密難沾暖席，冷易襲征衣。
憑仗凄風助，遲留煦景歸。
聚來難得勢，消去乃知幾。
衆喜勻萌潤，私憂氣候違。
方當乘太蔟，慎勿掩靈威。
尺地惟書異，豐年可免饑。
持言問真宰，天道是耶非。
和晦甫答思道
作者：呂陶
朝代：宋

策馬悠悠倦往還，竹邊林下舉吟鞭。
忙中對酒成閒客，老去逢春憶少年。
三島月來清入牖，十洲波浄碧涵天。
歸歟且共良朋賞，花未飄紅柳未眠。
和李寶文紫庭玉節花
作者：呂陶
朝代：宋

雲枝玉蘂兩難加，應是殊庭種此花。
地產有時呈秀異，仙標無意競繁華。
已持寶瑞傳君命，更擁香幢送道家。
若預景文方物志，定先羣卉贊祥葩。
和正月二日遊碑堂寺二首·其一
作者：呂陶
朝代：宋

農事初興欲及時，東城風物又春熙。
出郊開燕始今日，迎馬獻花纔幾枝。
萬室遊人方雜遝，三竿煦景漸舒遲。
乖崖真得綏懷術，八十年間俗不知。
和正月二日遊碑堂寺二首·其二
作者：呂陶
朝代：宋

綵旗連道過重闉，却訪僧居暫柅輪。
平野一朝鋪秀色，輕風十里散香塵。
此時燕賞須從俗，昨日陽和已發春。
自古成都稱美酒，細傾聊以度良辰。
和毅甫惠梅竹茶麴
作者：呂陶
朝代：宋

春前識寒梅，雨裏見脩竹。
一水自浮花，六神休搗麴。
清惠非塵埃，佳章亦金玉。
毫髪無重輕，此意可勵俗。
和毅甫惠茶相別
作者：呂陶
朝代：宋

茶新詩亦新，垂貺及羈客。
有味皆清真，無瑕可指摘。
隴西飄何依，湘水流自北。
別後誦高吟，料公猶相憶。
和氏月菊
作者：呂陶
朝代：宋

今辰誰道此花衰，更倚欄杆把酒巵。
白眼漫生秋後意，黄金不减夜來枝。
化工應已均開落，心賞何須問速遲。
歲歲樽前鎮相似，風光千萬莫差池。
和王定國二首·其一
作者：呂陶
朝代：宋

三十年前愁送别，八千里外喜同歸。
自甘衰叟鋤新圃，未許髙才戀舊磯。
和王定國二首·其二
作者：呂陶
朝代：宋

峽上相逢惟話道，湘中一笑又成詩。
競將酬唱誇新句，不爲窮愁減昔時。
和王霽太博見寄
作者：呂陶
朝代：宋

惜别心情彼此難，想君歸去自能安。
輕舟盪槳依平岸，快水流冰下險灘。
夢到親聞方歲晚，路迎江國少春寒。
牡丹時節西園醉，不得相同一倚闡。
和知府右丞秋貢燕士席上所賦
作者：呂陶
朝代：宋

應書羣彦稱旁求，勸駕賢公禮數優。
名出士林當赫赫，詩歌鹿野自呦呦。
雲霄去路程皆遠，杞梓良材幹盡脩。
登却龍門須變化，奪標人已在船頭。
和禮部孔經甫齋宫三首·其一
作者：呂陶
朝代：宋

試思離合數光陰，日月消磨世累侵。
晚歲心懷如止水，舊交情分敵兼金。
相從不厭春壇遠，共語誰知夜漏深。
頻閲來書諭勤意，愧無青玉報璆琳。
和禮部孔經甫齋宫三首·其三
作者：呂陶
朝代：宋

嘗馳别乘走龍沙，過盡春寒始到家。
已置功名如外物，只憑詩酒作生涯。
迴頭忽上青雲路，洗眼重看紫禁花。
百日絲綸君定掌，文章從此燦朝霞。
和禮部孔經甫齋宫三首·其二
作者：呂陶
朝代：宋

讀書到老應成癖，了事他人莫笑癡。
敲印舊曹煩夜直，看花新句感春熙。
已聞騏驥騰千里，應許鷦鷯附一枝。
薦牘屢交虛席久，壎篪應喜共君吹。
和紅蕉二首·其一
作者：呂陶
朝代：宋

嫩青叢裏色何如，猩血雖紅莫奪朱。
曉薦赤璋開繅藉，夜燃綘蠟照珊瑚。
穠華如擘霞光紙，芳價堪酬明月珠。
欲識此花堅與否，願將真偈叩文殊。
和紅蕉二首·其二
作者：呂陶
朝代：宋

綺窗開處畫堂西，紅綠相参數尺低。
種得青琳生寶焰，裁將丹錦護封題。
染因乘露皆鮮翠，舞爲交竿少整齊。
惆悵夜來經暮雨，妝痕幾點带嬌啼。
和義夫出文谷
作者：呂陶
朝代：宋

羸馬駸駸不厭驅，望中天勢接晴蕪。
一朝偶適林泉興，十里誰開水墨圖。
枊線漸看金弄色，雪花猶見玉爲柎。
登臨自得詩家路，寄語紅塵莫訝迂。
和聞蛩有感二首·其一
作者：呂陶
朝代：宋

志士感幽寂，杜門臨晚晴。
流年無奈老，永夜有餘清。
秋夏欲交處，古今皆此聲。
羈愁與離恨，爲爾忽相并。
和聞蛩有感二首·其二
作者：呂陶
朝代：宋

思婦感離别，夕霖殊未晴。
九秋消息近，千里夢魂清。
續縷有深意，促機無緩聲。
寒衣遠須寄，人去在幽并。
和芸叟左司被資治通鑑之賜感事賦詩
作者：呂陶
朝代：宋

廟席詞林一二臣，校讎撰述體惟均。
聖心欲以古爲鑑，史法有如王次春。
神武略中書事類，天和覽後得名新。
羡君受此傳家寶，遺與兒孫似昔人。
和董奉議喜雨
作者：呂陶
朝代：宋

需雲廿澤爲時來，間作雄風鼓迅雷。
信有威靈周闔境，應無偏黨限枯荄。
滿山和氣卷舒易，一夜豐年消息回。
愆亢霖霪皆吏責，幸憑神力庇凡材。
和蒙軒
作者：呂陶
朝代：宋

蒙軒高占山之埡，其上五頂皆生茶。
仙崖雲霧不復見，上峰紫筍今爲嘉。
地宜物產種植廣，疲民所恃如禾麻。
朝晡衣食足生計，賦税力役供王家。
頃者憸人獻榷議，百弊滋長多蘗芽。
川馳陸走窮歲月，泣血無告天之涯。
近從吾蜀遠秦陜，生意凋落成咨嗟。
天高聽卑詔令下，欲使德澤沾荒遐。
使節西來善詢度，剗削弊蠧除網罝。
山翁野老盡欣悦，市井歌舞尤諠譁。
憑軒一望快遠目，滿山和氣凝丹霞。
聖君仁政賢臣布，信矣原隰生光華。
和蜀守道中書事
作者：呂陶
朝代：宋

天恩流布下天津，沴氣消除生氣淳。
昔慮早饑農失職，今逢賑惠澤如春。
綏懷有術推儒者，全活爲功類古人。
賢傑一心溝壑起，翕然歌頌在生民。
和行金堂峽思雲頂
作者：呂陶
朝代：宋

山腰路轉多臨水，峽口天開又見山。
疑是慶雲曾結蓋，故留仙境在人間。
和觀瑞聖宫殿有感
作者：呂陶
朝代：宋

屬車何日泛塵清，舊苑沈沈隔禁城。
别殿未聞天蹕響，華封常聽寶鸞聲。
禽魚欲遂靈臺樂，燕雀終期大厦成。
敢告冬官舉常職，莫將池籞等閒輕。
和賞梅
作者：呂陶
朝代：宋

何處爲真賞，芳園白玉英。
春前挺仙質，物外得花名。
雪月資閒淡，風霜與潔清。
偏宜文字歛，嘉客盡詩成。
和賞申氏園海棠
作者：呂陶
朝代：宋

誰裁錦段碎文章，憑借春工便吐芳。
自是多花宜少葉，肯教仙格有凡香。
妝容試酒偏增麗，舞興迎春擬作狂。
使幕縣庭雖甲乙，更饒鄰圃借餘光。
和質夫運使大夫久旱喜雨長句
作者：呂陶
朝代：宋

六月陽初亢，三農否忽傾。
應祈由化力，蒙惠得歡聲。
草木英華動，山川氣象清。
石間看燕舞，池上覺蛙鳴。
水闊江尤渺，雲濃夜未明。
逡巡煩暑薄，時序好風輕。
喜意知餘潤，憂心恐易晴。
秀園吟際適，豐野望中平。
勤有賢侯志，霖非舊史評。
不須窮造物，土俗但犂耕。
和通判閻朝奉賞花四絕·其一
作者：呂陶
朝代：宋

春來尊酒屢過從，萬事無如一醉中。
聽唱歐公洛陽曲，今年花勝去年紅。
和通判閻朝奉賞花四絕·其三
作者：呂陶
朝代：宋

田家僧舍有芳叢，競折繁枝獻座中。
持語佳賓莫輕散，林稍猶見夕陽紅。
和通判閻朝奉賞花四絕·其二
作者：呂陶
朝代：宋

多年已分作衰翁，病眼看花似霧中。
却謝東風無厚薄，芳心皆露十分紅。
和通判閻朝奉賞花四絕·其四
作者：呂陶
朝代：宋

好花長是怯狂風，榮謝都來十日中。
未過清明時節在，更須携酒覓殘紅。
和運判孫聖微遊大慈
作者：呂陶
朝代：宋

西州都會坤之維，地產豊羡人熙熙。
朝庭念遠勤撫養，欲壮心腹強四肢。
精求守臣擇使者，故有賢業堪依毗。
導宣德澤廣流派，講舉政教先本基。
不容蠧弊長芽蘖，直欲赤子皆充肥。
泰然一道遂無事，犴獄衰止文符希。
燕閒何以度歲月，憑仗文酒相追隨。
過從僧舍盡幽邃，閲徧畫手多神奇。
因嗟唐人值喪亂，奔走至此常懷歸。
韜藏絕藝鬰不發，壁間一掃窮精微。
試登高閣凝望久，欲将遠眼窮天涯。
山扃水遶氣象好，雲晴日暖光陰移。
信哉浮生巨河上，鼎勢會以一足支。
方今文軌慶混合，帝力何有民何知。
長廊廣屢數百載，留得風景資遊嬉。
清罇豈特具酬獻，髙論不廢評是非。
宦游此會亦難得，投筆一笑毫無疑。
又爲歌詩載盛事，更唱迭和猶壎箎。
鄙夫幸爾陪雅集，懷抱芬馥蘭與芝。
天閽九重勞夢想，回首鄉國空遲遲。
和郄仲輔開化寺三首·其一
作者：呂陶
朝代：宋

寺在西山第幾重，山僧相遇喜相容。
寂無塵慮到禪室，瞥有秋聲來野松。
已恨夕陽催返轡，又過危磴聽殘鐘。
煙霞更約他時望，未必高懷負翠峰。
和郄仲輔開化寺三首·其三
作者：呂陶
朝代：宋

煙嵐深處幾千重，難向丹靑寫物容。
層閣試憑窺百里，函經慵讀倚雙松。
喬林乍響因秋籟，棲鳥頻驚爲晚鐘。
莫笑下山猶悵望，浪仙平昔愛三峰。
和郄仲輔開化寺三首·其二
作者：呂陶
朝代：宋

目前塵坌最重重，乍見名山喜動容。
選勝道裝堪著屐，談禪麈柄亦揮松。
千尋急欲攀秋徑，十里猶聞擊午鐘。
下得巒林又牽俗，特書歸恨寄晴峰。
和郡齋即事
作者：呂陶
朝代：宋

表裏山河久鎮綏，府無留事縱懷時。
自將遠業更中外，不向榮塗計速遲。
冲談本從天理得，安閒常有道心知。
元元未盡躋仁壽，日望登庸爲審思。
和重九遊柳溪
作者：呂陶
朝代：宋

西溪景物似江鄉，無賴秋容到岸傍。
勝事可懷樽酒樂，淒風渾減路塵香。
半凋柳色猶垂带，欲凍泉源祗濫觴。
會向明春重遊覽，春暉依舊倍舒長。
和重己晚菊三首·其一
作者：呂陶
朝代：宋

衆菊爭開此獨遲，已過重九見新枝。
自甘化力均先後，不與春芳較盛衰。
秀蘂漸繁微雨夜，清香終在早霜時。
詩人未便移青眼，會有金樽是己知。
和重己晚菊三首·其三
作者：呂陶
朝代：宋

仙翁培種一何遲，點綴黄金更滿枝。
秋色已高方秀茂，物華皆老未凋衰。
幾多俗客慵留意，無限妖花笑後時。
獨向風霜對松竹，潔清標格自相知。
和重己晚菊三首·其二
作者：呂陶
朝代：宋

花開雖晚莫嗟遲，落盡千葩發幾枝。
清露有恩殊未報，寒風無賴不能衰。
幽芳自占三秋景，真賞堪同九日時。
蝶少蜂愁人事别，餐英獨有屈平知。
和野軒答李著作見寄
作者：呂陶
朝代：宋

公居何事葺幽軒，客味蕭條稱養閒。
人笑規模猶物外，我憐風景勝花間。
穠林鬬影舒帷幕，淺溜餘聲雜佩環。
欲把郡圖傳向此，座中常得見岷山。
和陳圖南安昌巖避暑詩二首·其一
作者：呂陶
朝代：宋

石穴虚深宛似房，石形方穏亦如床。
千年知是誰人隱，一郡除非此地凉。
山外雨來煙色暝，林間風過藥苗香。
塵埃已斷尤清寂，今日禪僧不上堂。
和陳圖南安昌巖避暑詩二首·其二
作者：呂陶
朝代：宋

巖前數步到幽房，巖裏聊安息偃床。
已得清風極瀟灑，休彈白雪恐凄凉。
平時地籟乘空發，何日天花墜雨香。
三伏屢來君莫厭，流年背我去堂堂。
和陳圖南州學石柱題名之作三首·其一
作者：呂陶
朝代：宋

方柱鎸題誰厭頻，三年還見一番新。
姓名已載推前達，行列猶虚待後人。
清世雲霄如坦道，壯夫思慮惜青春。
瓊瑶定得連城價，至鑒從來不貴珉。
和陳圖南州學石柱題名之作三首·其三
作者：呂陶
朝代：宋

匠氏磨礱用力勤，先生序引亦清新。
尺書已報泥金帖，丹字仍題衣錦人。
桂籍共誇亨有路，泮林無倦誦於春。
東川素與西川敵，又見榮名上翠珉。
和陳圖南州學石柱題名之作三首·其二
作者：呂陶
朝代：宋

鴈塔題名故事存，泮宮鎸柱又增新。
十行詔下方求士，千佛經中定有人。
錦繡燐斌涪水畫，風雷變化集英春。
公卿皆向此途出，豈待區區佩瓀珉。
和陳長蒨休致二首·其一
作者：呂陶
朝代：宋

惜君有高才，舒卷莫非道。
趨時忽倦游，謝事不待老。
私謀惟恐晚，公論歎其早。
平生恬淡懷，憂恨未嘗抱。
白日由此閑，紅塵灑然少。
鼓棹勿遲遲，湘川秋色好。
和陳長蒨休致二首·其二
作者：呂陶
朝代：宋

進取雖繫時，退藏亦在道。
儻與志不會，須惜流年老。
不知笑君拙，知者羡君早。
知與不知間，惡在愜予抱。
得無鈞石重，失乃錙銖少。
明鏡洗無心，向誰論醜好。
和静之登樂俗亭
作者：呂陶
朝代：宋

亭下寒流碧似天，亭邊疏柳尚嬋娟。
山林隱隱岷峰出，江路超超楚峽連。
對景宛然開畫幅，放懷宜此醉金船。
嗟予望極終留恨，千里濃雲與淡烟。
和鹿鳴燕進士二首·其一
作者：呂陶
朝代：宋

石室宏開化二川，文場今歲不遺賢。
鶯憑暖律方遷木，鶴遇祥雲必到天。
隨貢充庭知有路，乘風破浪去如船。
龍墀唱第程塗近，應在春餘數日前。
和鹿鳴燕進士二首·其二
作者：呂陶
朝代：宋

里有賓興方啟燕，詩稱樂育願升歌。
英才盡向師門出，貴器須憑匠手磋。
澤射定誇楊葉箭，鄉衣便促錦機梭。
諸生大捷諸公賜，先紀王勳後戰多。
和黄夷仲雅安雜詩
作者：呂陶
朝代：宋

地產行將竭，人言信不訛。
錐刀名已甚，骨髓病尤多。
漢詔十行札，湯仁三面羅。
山翁也歡喜，屢舞欲婆娑。
喜文通西歸
作者：呂陶
朝代：宋

毎記江頭舉别觴，别來如昨幾炎涼。
年華莫問當時水，鬢髪皆添近日霜。
伏櫪已甘常蹭蹬，凌雲猶滯遠翺翔。
羨君標韻終蕭灑，恰是花開到故鄉。
喻延平挽詞
作者：呂陶
朝代：宋

雍睦傳家本，詩書教子心。
平生潛德在，他日漏泉深。
往事銘幽石，新阡長茂林。
孝思何以慰，章句盡悲音。
喻明仲自成都憲使領漕湖北
作者：呂陶
朝代：宋

荆楚旬宣盛事誇，十年重復賦皇華。
更弦已見調疏越，切玉猶須試鏌鎁。
隨手春風飄塞下，迴頭膏雨潤天涯。
親聞父老慇懃說，溝壑沾恩數百家。
嘉州陸氏涵秀樓
作者：呂陶
朝代：宋

勝地林泉近，層楹物象閒。
野平秋璋列，天闊暮雲還。
快目登臨外，棲心嘯傲閒。
羡君談雅概，持語寄江山。
城西龍祠二首·其一
作者：呂陶
朝代：宋

市橋官柳翠陰垂，路嚮西郊駐彩旂。
故事毎從遐俗尚，清歡又送晚春歸。
留連野色遲遲去，珍惜年華苒苒飛。
老杜有詩殊有味，風光流轉莫相違。
城西龍祠二首·其二
作者：呂陶
朝代：宋

林密溪寒錦浦西，千年靈宇舊憑依。
竹村迎路堪行樂，麥壟連雲已應祈。
詩將早從吟社去，遊人暮到醉鄉歸。
隼旟莫倦徘徊久，化日舒長未夕輝。
多日牽俗闕西溪之遊和友人來韻
作者：呂陶
朝代：宋

西溪流水正涓涓，彷彿江村種稻田。
弱枊依風徒自困，晚花經雨更誰憐。
已知榮謝椿如槿，莫問飛潛魚與鳶。
結得勝遊須盡興，醉鄉岐路在傍邊。
大享肆赦府帥賦詩次其韻
作者：呂陶
朝代：宋

運際重熙講克禋，祖宗嚴配答慈仁。
典章備物該三代，殿寶殊名應五辰。
早歲侍祠曾受嘏，外方留鎮屢頒春。
皇恩更遠皆宣布，自此祥風起八垠。
奉和胡右丞視學所賦
作者：呂陶
朝代：宋

成都學最古，肇自西漢時。
寥寥千餘載，間有或盛衰。
慶曆始下詔，四方如響隨。
良哉樂安伯，治體由本基。
遠模類文翁，故事循魯僖。
課試月爲度，講解日有規。
教育猶父兄，片言不邇遺。
學子五百人，弦誦何儀儀。
陶成禮義俗，大變西南維。
距此已一世，繼者賢其誰。
胡公廟堂老，天子深倚毗。
下車急先務，勸學爲之師。
時異心則同，兩哲吹壎箎。
作詩遺諸生，字字皆典彛。
近欲美材成，遠使純風熙。
礱石建巨堂，豎柱不復欹。
九經滿四壁，高下相支持。
首尾傳注完，粲然日星垂。
斯經與斯堂，天下難等夷。
度地得勝勢，西隅敞高扉。
氣象自宏顯，出門見通逵。
嘉木種千本，敷陰接春暉。
人將不剪伐，異日甘棠枝。
賤子昔在泮，執經趨綘帷。
嘗聞先生訓，敢告多士知。
讀書有本統，宜先窮是非。
微言率簡易，衆說殊支離。
詳觀聖賢迹，於我猶蓍龜。
不獨事辭章，華葩競葳蕤。
豈徒換爵禄，稱謂生光輝。
立已如遠游，縱横亦多岐。
取舍各異轍，義利難兩馳。
一足少蹭蹬，終身陷污卑。
君子與小人，古今不同歸。
勉哉篤志操，行副公所期。
奉寄單州太守王聖欽
作者：呂陶
朝代：宋

昔嘗請郡歸東川，衰遲幸會使者賢。
開誠論議簡條目，一境草木沾春妍。
公齋清暇弄詩筆，更唱迭和多長篇。
歲豊民樂尚蠶市，撼罍鬬鼓殊喧闐。
東山西寺頗壮觀，飲帳或在山之巔。
踏青摸石循故事，浣花亦倣成都船。
相從對酒毎一笑，聊與遠俗同欣然。
北巖石穴廣似洞，疑是古昔棲神仙。
火雲燒空赤日猛，及到此地如冰淵。
清風滿懷興未盡，四望晚景增留連。
平生宦遊此最適，不覺弦晦相推遷。
郵筒忽報謫書至，君命嚴重敢不虔。
試思衡嶽詢遠近，里堠去蜀凡八千。
蒼黄去郡别我友，一意調琴中斷弦。
回首鄉邦止數驛，欲頃血淚辭松阡。
藩候迫逐倉使促，爭向墜羽誇鳴弦。
天恩曠漡置不問，投放裔土懲其愆。
闔門良賤三百指，孤舟一葉何翩翩。
瞿唐灔澦遍涉歷，內訟過咎歸之天。
洞庭阻淺輙三夕，怒風急兩聲相喧。
此身恐污盜賊刃，不爾定沾蛟鱷涎。
偶逢漁艇相援濟，稍覺神觀來歸還。
長沙既下尤怪駭，半夜雷雹如烹煎。
桅傾纜斷船脊折，四十餘里中流漩。
舟人恐懼難致力，兒孫顧我皆淚漣。
嘗聞死生有定所，頃刻由此歸重泉。
東方漸明浪漸息，忽造平岸逃危顛。
胸中悲愁雖未艾，分外歲月疑少延。
寓居衡陽味亦惡，地接炎荒風氣偏。
毎逢三伏如坐甑，突焰已熾猶吹煽。
是時回禄得乘便，取次薰灼須及椽。
回環四顧求避計，往往啜食不下咽。
深冬屢見温瘴起，灑作昏霧飄爲煙。
勇夫壯士尚抱疾，嗟我衰憊何由痊。
雀羅當門人迹少，賓榻不解塵生氈。
難希杜甫遣秋興，易學邊韶貪晝眠。
碧湘萬頃望不盡，青岳數峰高莫攀。
江山信不與人事，日送佳景來目前。
長腰縮項兼二美，早晚嘗稻時差鯿。
浮生一飽亦已足，下筯何必求腥羶。
親朋書問寂絕久，杳似隔世馮誰傳。
平居分義重膠漆，一旦爭敢通寒暄。
匪惟物態尚流薄，抑恐罪戾相攀緣。
古之交情貴賤見，而况利害生其間。
君乎存守異于是，特特萬里郵華牋。
窮通儻來極慰勉，疾疢愈否深哀憐。
高標豈爲霜雪減，雅操誠如金石堅。
羡君高堂有慈母，壽髪鬈膩猶垂肩。
綵衣趨庭奉燕喜，玉盤潔膳羅珍鮮。
復有佳兒富文史，闊步直登英俊躔。
行聞清廟獻雅樂，伯仲交奏箎與壎。
事親教子兩如意，此外紛紛烏足言。
君在山東我劍外，一書往返須經年。
餘生再會諒難必，我往應在君之先。
作詩寄君重感慨，交道多闕君能全。
子孫他日有顯者，勿以衰門相棄捐。
奉詔決獄過左綿見民間禱雨甚勤次龍安夜聞霈灑黎明測潤及五六寸詢諸父老未滿其意馬上口占
作者：呂陶
朝代：宋

雨氣收未盡，山巓雲又飛。
一犂猶有望，十日莫相違。
野壠忙耕耨，雩壇罷禱祈。
誰知好生德，歲歲及圜扉。
子進舍人北歸過衡陽累曰會話粗釋暌間之念復辱佳章存慰衰朽輒次韻以謝
作者：呂陶
朝代：宋

昔年詞掖與君逢，今日天涯白髪翁。
賴有江山供晚景，未先蒲桞困西風。
歸心已適三川外，髙論仍倍一笑中。
深幸未寒交道在，非徒清句及衰窮。
宇文士及
作者：呂陶
朝代：宋

象床金埒極豪華，出入隋唐似一家。
自古聖君須遠佞，禁中佳木不須誇。
宋太傅挽詞
作者：呂陶
朝代：宋

福壽無餘恨，哀榮莫擬倫。
素風傳幾世，純行見終身。
簪紱方優禮，星霜已古人。
舊松高百尺，歸祔想寧神。
官舍東偏海棠開最晚落亦後時以詩嘲之
作者：呂陶
朝代：宋

花到春深半已過，此花猶見滿枝柯。
傳來芳信雖爲晚，占得韶光却是多。
愛惜錦文愁雨急，留連妝臉笑風和。
後先榮謝人休問，且伴樽前一醉歌。
寄句輔元
作者：呂陶
朝代：宋

普州公事少，太守讀書多。
見得是非盡，無如今古何。
老懷驚歲月，冷夢到雲蘿。
郡下有佳士，幾人陪詠歌。
寄周才叔
作者：呂陶
朝代：宋

天涯羈宦落蓬蒿，漫說平時器業髙。
寒暖所逢皆物理，悲歡相較只秋毫。
徒嗟壯士難行己，懶學風人便著騷。
樂道養閒俱可羨，念君清誼甚魂勞。
寄唐君益
作者：呂陶
朝代：宋

秋日晴如春日遲，山間水際盡光輝。
江湖頓減騷人詠，父老爭誇太守歸。
歲晚莫驚松易葉，時來又見錦爲衣。
門前行馬雖崇峻，應許衰翁一叩扉。
寄廣漢周思道
作者：呂陶
朝代：宋

鴈橋古郡誠佳絕，熊軾名郎暫鎮臨。
雨滿郊原千里潤，春歸臺榭百花深。
將迎意味煩清燕，閒暇工夫屬静吟。
若詫湖亭風物好，西鄰猶有不平心。
寄新甯黎叔蒨
作者：呂陶
朝代：宋

平日論交重久要，毎懷髙誼寸心搖。
君恩最是憂民社，吏隱偏宜遠市朝。
諄誨佇聞流尺素，嘉篇頻爲寄瓊瑤。
笑言契闊勞生甚，别後堪嗟壯氣消。
寄眉守黎希聲
作者：呂陶
朝代：宋

千騎駸駸出錦城，鄉人翹首望先生。
二年爲郡應須樂，數日遊山已快晴。
泉石有誰陪道話，雲霞無限愜詩情。
紅塵拂袂良朋少，時向西風願寄聲。
寄花廣漢守倅
作者：呂陶
朝代：宋

地産名花敢自珍，百枝聊且寄强鄰。
分将雨後千金色，添得罇前一日春。
檀板屢歌憑侍女，玉簪齊插奉嘉賓。
明年紅爛還馳去，惟恐流光老却人。
寄題丹稜李令野亭
作者：呂陶
朝代：宋

前山翠光凝，後圃穠秀合。
惜此衆景會，聊以一亭納。
地勢得高爽，人情遠囂雜。
縱懷百慮清，極望四遠匝。
風行訟牒簡，晝永縣扉闔。
居常玩文史，間亦理杯榼。
雅趣適安静，嘉章屬酬答。
門外有通衢，華輪正騰踏。
寄題洋川與可學士公園十七首·寒蘆港
作者：呂陶
朝代：宋

悠悠江湖思，擾擾聲名累。
溪上見蘆花，寧無慊然意。
寄題洋川與可學士公園十七首·書軒
作者：呂陶
朝代：宋

隱几坐幽軒，幽懷日疆慱。
黄卷有聖賢，幾人知此樂。
寄題洋川與可學士公園十七首·横湖
作者：呂陶
朝代：宋

極望渺無際，悠然澄碧波。
清風與明月，此處得之多。
寄題洋川與可學士公園十七首·涵虛亭
作者：呂陶
朝代：宋

亭如主人心，中虛見諸外。
回環四顧間，殊無一毫礙。
寄題洋川與可學士公園十七首·湖橋
作者：呂陶
朝代：宋

湖中少塵氛，事外得野趣。
日日過橋來，遲留不能去。
寄題洋川與可學士公園十七首·溪光亭
作者：呂陶
朝代：宋

風來綠衣摇，雨罷青煙罩。
隱隱夕陽間，漁人理歸棹。
寄題洋川與可學士公園十七首·灙泉亭
作者：呂陶
朝代：宋

灙泉涓涓流，可鍳毛髪影。
淵源既澄清，到處是佳景。
寄題洋川與可學士公園十七首·篔簹谷
作者：呂陶
朝代：宋

漢川如渭川，千畝盡修竹。
疑此是芝田，年年生碧玉。
寄題洋川與可學士公園十七首·荻浦
作者：呂陶
朝代：宋

葉底留殘雨，叢邊泊小舟。
夜聲纔索索，應是報新秋。
寄題洋川與可學士公園十七首·荼䕷洞
作者：呂陶
朝代：宋

瓊瑰露華英，綠幄相芘覆。
幾度得風清，真香到襟袖。
寄題洋川與可學士公園十七首·菡萏軒
作者：呂陶
朝代：宋

開軒向芙蓉，紅綠如捧擁。
游魚定相忘，時見花光動。
寄題洋川與可學士公園十七首·蓼嶼
作者：呂陶
朝代：宋

水際柔枝倒，霜前晚穗紅。
野禽來泊此，渾是畫圖中。
寄題洋川與可學士公園十七首·褉亭
作者：呂陶
朝代：宋

山陰已陳迹，此樂終如何。
酒船深不礙，去住少風波。
寄題洋川與可學士公園十七首·過溪亭
作者：呂陶
朝代：宋

野亭傍幽溪，從此過溪去。
平日已忘機，沙鷗何必懼。
寄題洋川與可學士公園十七首·野人廬
作者：呂陶
朝代：宋

耕鋤事勤苦，賦歛少驅逼。
終日掩柴荆，何嘗知帝力。
寄題洋川與可學士公園十七首·金橙徑
作者：呂陶
朝代：宋

橙色似黄金，佳名最爲貴。
一腹飽秋霜，嘗之有餘味。
寄題洋川與可學士公園十七首·露香亭
作者：呂陶
朝代：宋

春早花方綻，朝寒露未晞。
可憐蜂與蝶，已去逐芳菲。
寒貪
作者：呂陶
朝代：宋

新火乘時焰已燃，寒雲收盡晚晴天。
欣逢佳節遊花圃，獨欠詩人泛酒船。
南畝如雲鋪秀色，西樓照日起祥煙。
傳聞里巷嬉游俗，盡說豊年勝去年。
寓意
作者：呂陶
朝代：宋

夕陽芳草自天涯，倦客何須感物華。
無計可能逃世網，有心剛欲慕詩家。
將烹誰惜能鳴鴈，安足翻成強畫蛇。
白髪漸多瞳漸翳，少年相見莫揄揶。
岷峨王髙士賫牟中秘墨帖來求跋自言能護真氣鍊大丹罹兵禍而輟同輩有志於斯事者皆然又言老人村凡二三百歲者亦皆死於兵嗟夫兵之禍生靈甚矣禍蜀則尤慘禍及髙士更不輕矣遂爲之賦詩
作者：呂陶
朝代：宋

道人少日鍊神形，兵禍俄乘竟不成。
欠爲黄庭判一死，所酬丹事又三生。
眼看殘盡雞窠老，膽破寧寒犬舐盟。
豹養虎攻嗟爾似，却求翰墨作虛名。
己夘冬至後
作者：呂陶
朝代：宋

月律潛萌斗柄移，陽和氣象等閑知。
五雲已驗天心順，一刻先添日腳遲。
燕雁待時思北嚮，嶺梅乘暖發南枝。
人人盡有春臺興，料得東風不失期。
席上咏金橘
作者：呂陶
朝代：宋

江南種橘繁如秔，爾今獨以金爲名。
豈非彼俗甚珍惜，謂其可比百鍊精。
千頭盡帯秋色老，一腹皆飽晨霜清。
初筵特此獻磊落，滿座不覺窺光晶。
寶肆豪華竸相勝，瑪瑙散入雕盤盈。
珠庭變化望已久，仙丹忽向洪爐成。
試侵香潤擘圓粒，齒牙滴瀝沾冰瓊。
自憐孤根出遠土，得並衆果親杯觥。
赤心可恥不嗤棗，虚表無用安須橙。
辛酸甘苦各存味，賴有知者加題評。
庚申四月六日馬上口占
作者：呂陶
朝代：宋

聖皇恩重恤狂愚，待罪山城歲已踰。
更入西門三百度，便須跨馬上成都。
廣安鹿嗚燕送諸進士
作者：呂陶
朝代：宋

文章得雋自雄飛，平地青雲有路岐。
勸駕寂寥慚漢詔，升歌彷彿見周詩。
九秋煙雨登臨日，三月風雷變化時。
回首不須題競渡，錦標爭勝已先知。
廣濟寺
作者：呂陶
朝代：宋

十年佛跡留於此，屈指山門皆所無。
今日清詩重褒述，禪林又復有犀渠。
廨舍之北有海棠二本惜非其地移植庭前呈晦甫同年博士
作者：呂陶
朝代：宋

何事當庭植海棠，欲乘生氣待春光。
恰逢輕雨渾如意，若得和風定吐芳。
籬下不堪藏秀質，眼前從此識清香。
一樽曾與嘉賓賞，屈指紅英在艷陽。
張允中挽詞
作者：呂陶
朝代：宋

道業隱君子，恩榮鄉大夫。
骨雖藏吉地，名不沒幽塗。
夢兆飛蝴蝶，年華過白駒。
千車來弔者，應有奠生芻。
張萬福
作者：呂陶
朝代：宋

聞說宣麻伏紫宸，願將忠膽觸龍鱗。
此翁八十真堪笑，何事昌言有直臣。
思道同晦甫春日過李氏園亭次思道韻
作者：呂陶
朝代：宋

官暇頻遊覽，春闌勿嘆嗟。
閒情寓文酒，好景付鶯花。
笑語留長日，園林訪幾家。
歸途最喧塞，紅燭數行斜。
感髪白
作者：呂陶
朝代：宋

少年事辛勤，老大涉憂患。
撫時感零落，髪白亦已慣。
每思初白時，黑者尚千萬。
晨梳滿一握，中有素絲間。
及其白已甚，色勢頗滋蔓。
種種漸無幾，星星忽大半。
常情惡衰颯，不欲姿容變。
持鑷屢剪摘，煮藥勤點換。
久之反自笑，遂事固不諫。
萬物入形器，盛衰有期限。
葩英乘春芳，凋滅向秋晚。
人生止百歳，稚耋如早晏。
光陰白駒走，安得常總丱。
形骸任驅役，膂力資治辦。
其間得與喪，大率皆夢幻。
既老遂休佚，萬熊無足盼。
方當齊椿菌，未暇語鵬鷃。
霜雪華滿頭，長吟又何怨。
懷鶴鳴
作者：呂陶
朝代：宋

棣華曾到翠微中，一别仙宮入泮宮。
真景望如雲在上，年光去似水流東。
青霄得志雖榮己，白髪多情亦念公。
若許他時遂休逸，山翁携手有詩翁。
戢武堂書事和韻
作者：呂陶
朝代：宋

永日華堂靜掩扉，道腴深味敵珍肥。
一軒有景詩求勝，十邑無塵寇懾威。
雅性自髙閒去樂，汎交難合信來稀。
誦君清句知君意，祗任天真不任機。
戲作客從中州来
作者：呂陶
朝代：宋

客從中州來，有旨謫嶺外。
道由長沙郡，行李極狼狽。
地主惡遷客，不許宿闤闠。
馳逐使之出，威勢如下礌。
我嗟伏蒲君，力小忠謇大。
一言犯雷霆，萬里竄江海。
方當困羈旅，復爾招咎悔。
誰爲守者謀，義理亦甚昧。
人道異邪正，天時分否泰。
外物慎取舍，中扄權利善。
小人衒迎合，君子恥附會。
如何鄙流放，輒欲登善最。
所持況輕貨，安可遷重賄。
惡名被諸身，巨衾不可蓋。
羞色睟於面，洪水安能靧。
嘗聞賢人生，希闊須異代。
聲華無今昔，趣尚一進退。
李唐距聖宋，乃有二徐晦。
按視麋棗堰次韻
作者：呂陶
朝代：宋

郊原氣象欲迎春，祠下喬林秀色勻。
數里舊防能禦患，二江流水不迷津。
輿言此日蒙深利，惠政當時念遠人。
公意勤勤議增築，又逢賢傑繼芳塵。
挽吳太君詞
作者：呂陶
朝代：宋

寶絡疏封得令名，人間慶事屬平生。
身居壽域幾三世，福及兒曹已九卿。
埋石有文深紀美，弔喪多客亦哀榮。
泉塗一往應無憾，十八年前吉冢成。
提舉道祖監丞愛靈隱泉之景因廣其地可置坐席賦詩見貺極有雅味次韻奉謝
作者：呂陶
朝代：宋

巘溜涓涓在目前，更開餘地助賓筵。
方池可鑑無深淺，罇酒相逢有聖賢。
每爲野情貪勝概，暫憑清味滌塵緣。
何時學得琴書趣，一寫林間石上泉。
昨日
作者：呂陶
朝代：宋

昨日文書插羽毛，征夫連日整弓刀。
雲如野色隨時慘，風作邊聲特地號。
八陣威靈今可託，六州形勢古稱髙。
西南久不聞金鼓，莫遣人人著戰袍。
昨日漢公承議見召與二三老友談笑退而爲詩少謝勤意
作者：呂陶
朝代：宋

六十年前里巷遊，北歸重此接朋儔。
據鞍矍鑠誇朱紱，把酒慇懃勸白頭。
況是三春同對景，何妨一笑自忘憂。
閒中歲月非難遣，須仗新詩共唱酬。
晚倚南樓
作者：呂陶
朝代：宋

野情無限物無窮，一凭危樓又晚空。
過雨郊原渾積翠，送春亭榭尚餘紅。
煙光已屬綃圖上，湖影初歸寶鑑中。
飛鳥潛魚應自得，倚欄小憩豁雙瞳。
晚過西溪
作者：呂陶
朝代：宋

煩暑襟懷倦客情，西湖虛爽暫閒行。
林間聞雨未爲閙，池上得風尤覺清。
斜日漸因山隔閡，斷雲應與月逢迎。
牧之才調誰能繼，一爲憑髙賦晚晴。
晚飲
作者：呂陶
朝代：宋

霽景宜將遠眼看，綠陰垂地已春闌。
山巓日出方乘暖，峽口風來又作寒。
老去心情非往事，閒中談笑有餘歡。
玉盤四照江如練，忍對澄輝不倚闌。
有惠詩求酒者和答二首贈以兩榼·其一
作者：呂陶
朝代：宋

閒居偏向酒中閑，已把人間比夢間。
飲量欲希江海納，醉鄉應有路岐還。
髙談好對清樽樂，屢舞猶嫌數斗慳。
信有金船少風浪，莫乘輕舸下深灣。
有惠詩求酒者和答二首贈以兩榼·其二
作者：呂陶
朝代：宋

愁腸思得濁醪澆，渾似春苗旱欲焦。
洗甕已於坊禁礙，典琴誰向息錢饒。
醒心未免嗟牢落，醉眼偏宜望泬寥。
酩酊到來須畫寢，信知畢卓勝邊韶。
有感
作者：呂陶
朝代：宋

春秋二百四十年，彗星三見書簡編。
當時災異豈止此，無乃舊史失其傳。
咸平距今十八載，數出妖象垂經躔。
聖君憂勞畏天戒，責躬下詔殊惻然。
吏之不良民失職，思得讜諭繩諸愆。
太平日久德澤厚，濟濟多士追昔覧。
窮幽極遠盡聞命，愛君慮國誰敢先。
聞陳藥石宜有補，勿謂綸綍爲虚言。
有觸
作者：呂陶
朝代：宋

三十餘年齒士林，青綸一命鬢霜侵。
策名雖動遲留嘆，行已常存少壯心。
月滿漲潭清遠夢，春歸平野付長吟。
前溪況亦稱南浦，惜别情悰幾倍深。
朝陰
作者：呂陶
朝代：宋

朝陰晝多雨，少見日有光。
四顧天地慘，萬物皆茫茫。
占書久不讀，何暇推雨暘。
試以人事說，訝此非吉祥。
日者人君象，照臨及遐荒。
豈容一物掩，有若自晦藏。
明主躬聽斷，萬事付紀綱。
賞罰信且必，威令非不强。
天子報應間，安得陰侵陽。
疑是蠻寇起，勢力殊猖狂。
王師僅四萬，靈旗指邊疆。
州郡少羡卒，饋挽須丁黄。
父子罷斂穫，女妻急縫裳。
老母哭不忍，癡兒亦徬徨。
將行痛訣别，意謂趨死鄉。
小憂止竄匿，大患在殺傷。
蜀人不慣此，聞者皆倉惶。
所以作霾霧，終日爭飄颺。
秋毫與天地，自古不比方。
中國及夷獠，何足校短長。
帷幄巳坐勝，虎貔誰可當。
天威一掃蕩，不使存微芒。
何時捷書至，喜聲復鏘鏘。
霄漢忽開霽，金烏欲飛翔。
登高賦常武，注目瞻扶桑。
此願殊未適，百憂滿羈腸。
李大亮
作者：呂陶
朝代：宋

游田未見說虞箴，佞語貪謀競奉承。
豈獨懷中有佳鷂，更教大亮獻名鷹。
李景讓
作者：呂陶
朝代：宋

終日清風聳搢紳，不存騙石遠他人。
如何議欲遷三廟，却使門庭有俗塵。
李甘
作者：呂陶
朝代：宋

夜進麻詞曉未宣，滿朝簪笏盡誼然。
李甘輕肆君休議，不相姦凶已可賢。
松
作者：呂陶
朝代：宋

游人何事種芳菲，試把庭松較盛衰。
得地不將天質改，有心惟與歳寒期。
一軒野色栽培後，十月霜華秀茂時。
造化果能周及物，亦須千丈引喬枝。
柳仲郢
作者：呂陶
朝代：宋

方當炙手已寒灰，倚伏循環可動懷。
試問華堂歌舞妓，幾人曾以玉爲釵。
栽菊
作者：呂陶
朝代：宋

花名藥品兩相兼，種菊雖多豈避嫌。
而我折腰求五斗，賞心於爾愧陶潛。
梅花開盡小桃次之
作者：呂陶
朝代：宋

發盡寒梅千萬枝，小桃乘暖欲開時。
春風次第來須早，芳草垂楊莫恨遲。
植竹
作者：呂陶
朝代：宋

爲憐髙節聳寒林，擇地培根我意深。
千畝封侯雖未必，且憑霜雪試虚心。
楊寺丞挽詞
作者：呂陶
朝代：宋

祿養平時失，人情重慘傷。
千車來弔客，五鼎過前喪。
章斷新語壠，雲低舊隱堂。
終天猶飲恨，誰爲問蒼蒼。
榴花
作者：呂陶
朝代：宋

十分紅色占亭臺，不恨春風不許開。
摺疊染成隨日麗，芳菲過後爲時來。
賦詩多是題千葉，醸酒誰能飲百杯。
翠蕚丹鬚無計學，佳人屢把絳紗裁。
樹萱
作者：呂陶
朝代：宋

北堂風物不驚秋，兒女攀憐欲解愁。
未悟詩人深切意，世間何草可忘憂。
次伯通雲頂山長句韻
作者：呂陶
朝代：宋

金淵地界東西州，諺云錦擔垂兩頭。
中間石城最佳勝，二十餘年嘗再遊。
奇峰雖向郡城見，好景半是僧家收。
松蘿四面圍絕頂，九夏不暑長如秋。
東隅忽值海日出，下照巖壑無深幽。
羣陰破散宿霧斂，萬象開闊晴雲浮。
軒窗高處氣勢别，縱欲極望誠難周。
藍凝後嶂遠更秀，雪壅前溪寒不流。
軟草將春鹿麌麌，濃林未暝蟬啾啾。
襌僧上堂演佛理，鏜然鍾韻喧層樓。
問之浮世輙不語，應笑世人多謬悠。
下山儻有頓悟者，直須作意無遲留。
次輔元韻
作者：呂陶
朝代：宋

山嵐穠秀望中青，路轉松陰步步迎。
十里晴郊供野意，萬家和氣發歡聲。
春臺不覺殘春景，樂國偏知衆樂情。
公向蜀人深有意，更憐風物暫閒行。
次韻分司南京李誠之待制求酒二首·其一
作者：呂陶
朝代：宋

世上升沉都夢裡，春來强健鬭尊前。
公田種秫全抛却，坐客無氊誰與錢。
次韻劉希道龍圖鹿鳴燕進士
作者：呂陶
朝代：宋

賢能書上鹿鳴時，欲步丹梯别釣磯。
名世公卿加寵薦，故鄉親友待滎歸。
通經豈比籯金價，成器難藏璞玉輝。
威鳯有雛鵬有路，相將盡向九霄飛。
次韻吳師益三首·其一
作者：呂陶
朝代：宋

從宦故爲涉險塗，强敎人事與心符。
狂言喋喋真無補，虚譽紛紛更不虞。
世味已如流水薄，野情常逐片雲孤。
聖恩寛裕歸來好，免得鄉人笑懦夫。
次韻吳師益三首·其三
作者：呂陶
朝代：宋

珍重良交苦愛忘，記存愚陋枉詩章。
華林纔日敷春藻，蔀屋今朝得夜光。
寶鑑未逢猶獻璞，俊鋒終在不摧剛。
淹翔日久雄飛近，早歲才名振玉堂。
次韻吳師益三首·其二
作者：呂陶
朝代：宋

謫官誰更恨蹉跎，回視浮雲亦幾何。
雖向士林爲覆轍，却於言路得餘波。
當年志氣消磨少，晚歲光陰賦詠多。
毎閲塵編無愧赧，此生應不負丘軻。
次韻周思道喜正孺過廣漢二首·其一
作者：呂陶
朝代：宋

霜臺御史迥名藩，氣象光陰動故山。
此日郡中誇盛事，明朝堂上拜慈顔。
御香持去仍輕别，天詔飛來即召還。
南北唱酬皆勝絕，一窺方識豹文斑。
次韻周思道喜正孺過廣漢二首·其二
作者：呂陶
朝代：宋

鴈樓南畔報來期，遠俗駢闐望錦衣。
官府奉迎因直指，家庭喜樂是榮歸。
款憑罇酌延談議，密獻囊封中事機。
莫嘆宦遊多闊别，九重深待弼予違。
次韻家渠州承議春陰
作者：呂陶
朝代：宋

春工用意本華鮮，氣候陰沉未逞妍。
風色送寒無甚雨，雲容垂遠又非煙。
遷延鶯舌應嫌巧，抑遏花心恐占先。
稍待新晴纖翳廓，穠芳齊媚艶陽天。
次韻張懷安喜雨詩
作者：呂陶
朝代：宋

雲密西郊末作霖，暫憑精禱快羣心。
望如至寶難搜索，來似嘉賓忽訪臨。
古廟有靈惟響答，洪鈞於物已恩深。
春膏直待沾濡足，不使狂風取次侵。
次韻張懷安題雲頂浴室院
作者：呂陶
朝代：宋

山門漸近少凡塵，佛子長棲物外身。
款戶多因遊寺客，倚欄時有羨魚人。
祥雲結蓋應非霧，法雨飄花别是春。
數刻盤桓覺蕭散，回頭官事又勞神。
次韻思道同晦甫春日過李氏園亭
作者：呂陶
朝代：宋

二賢談笑共爲州，深惜青春爛漫遊。
吟到醉鄉須一飲，步回芳徑亦三休。
風前幾點見蛺蝶，雨後數聲聞栗留。
人望使旌應喜樂，此心於爾亦何羞。
次韻李才元舍人二首·其一
作者：呂陶
朝代：宋

求閒得請信賢哉，曾歷星垣侍從來。
標節向人清似玉，紛華於己冷如灰。
仙壇露重吟懷爽，禪榻風輕睡眼開。
昨日尋梅奉談笑，竹軒松塢共徘徊。
次韻李才元舍人二首·其二
作者：呂陶
朝代：宋

當年累疏徹堯廷，不爲虚名自得名。
霜雪盛來松秀茂，風波散後水澄清。
紅塵漸與高情隔，綠髪應隨喜氣生。
否泰卷舒公自悟，不須端筴問君平。
次韻答何爽監簿二首·其一
作者：呂陶
朝代：宋

十年勤苦學詩騷，擬向篇章運短毫。
廢井心情傷汲綆，沈舟氣象怯驚濤。
參謀可法無如杜，常侍難攀獨有髙。
自是土風忘不得，南音莫訝楚囚操。
次韻答何爽監簿二首·其二
作者：呂陶
朝代：宋

清才何事愛清呤，從古詩人誤此心。
按劍莫投隨氏寶，騎驢難和有虞琴。
賦成物外雲無著，搜到天涯海不深。
自顧巴詞終鄙俚，願從鄰友聽純音。
次韻芸叟燕瓊林苑
作者：呂陶
朝代：宋

御水休論九曲池，宫花爭發萬年枝。
長虹駕浪人間去，大翼乘風海際垂。
均被上恩容燕集，共憐嘉景事遊嬉。
願公早獻金明賦，紀述吾朝全盛時。
次韻贈陳季常
作者：呂陶
朝代：宋

一塵殊不掛胸中，標韻高閒辯論雄。
詩得江山深有助，道因橐籥易爲功。
平生擬效漆園吏，何日相逢黄石公。
可惜壯年長策在，却陪明月與清風。
次韻送人有感
作者：呂陶
朝代：宋

三月山城送客時，山頭芳草又離離。
紅塵道路今猶古，清酒罇罍樂勝悲。
鄉外忽搖懷遠意，坐中聊賦惜春詩。
洛陽風景别來久，應屬少年游俠兒。
歲除前五日獨往黎氏園見梅花盛發
作者：呂陶
朝代：宋

慘淡歲將暮，煙村忽見梅。
年光背我去，春色爲誰開。
半日憑軒檻，無人共酒盃。
芳標深可惜，聊作看花回。
殘葉和韻
作者：呂陶
朝代：宋

秋光何事易陵侵，不許芳條展茂陰。
曉色向風生别意，夜聲隨雨入愁吟。
已嗟禽鳥幽棲淺，漸失園林幾處深。
榮謝循環都物理，肯將零落動予心。
毛太君挽詞
作者：呂陶
朝代：宋

善慶平生積，康寧忽考終。
人間爲上壽，閨內有清風。
祿在蘭羞徹，恩深綵誥空。
惟餘九原淚，灑恨到無窮。
河津女
作者：呂陶
朝代：宋

河津女娟者，可與壯士儔。
簡子欲南渡，誰人爲撐舟。
娟奮紅袂起，姿容盛優柔。
長篙與風快，大翼如雲浮。
頃刻易千里，恬然濟中流。
心情忽感慨，爲子發清謳。
波濤激無際，駭畏事禱求。
杳冥若影響，自爾蒙神休。
交龍助其維，歸櫂勿夷猶。
聞之意飽滿，春風滿華斿。
禕褕響環佩，蘋藻奉薦羞。
豈獨女子事，可況公與侯。
一言固有合，半策或見收。
惟其遇不遇，通塞難相謀。
旬月取漢相，安怪田千秋。
浣花泛舟和韻
作者：呂陶
朝代：宋

野店村橋迤邐通，蜀江深處茂林中。
花潭遠漾春波綠，綵閣相迎畫舫紅。
修岸幾朝經密雨，芳樽盡日得清風。
詩翁舊隐知何在，且事嬉遊與俗同。
清風閣晚景
作者：呂陶
朝代：宋

晚際閒將景物看，郡人休笑苦憑闌。
遠山露色知晨霽，素月籠光報夜寒。
野燒順風穿絕頂，漁舟随浪轉長灘。
故鄉回首七百里，歸去不辭行路難。
焦夫子畫
作者：呂陶
朝代：宋

予不見夫子之身，不知夫子何如人。
但見藴之爲之贊，與可筆其神。
二公規鑒少許與，獨于夫子何勤勤。
意是抱道者，有志不得伸。
潔操蜀江泉，棲心岷嶺雲。
野飯有藜糝，濁杯無醨醇。
平居不荷蓧，來者莫問津。
笑歌千古已白日，睥睨六合皆紅塵。
氣貌特怪陋，意味尤酸辛。
破褐聊被體，如敝履之安貧。
爬癢頗適興，如捫虱之自珍。
五六十載一邑間，安寜寇亂昏復晨。
世累不我及，浩然保天真。
嘗聞西南維，是古多隱淪。
令伯純好任公賢，風範皆足師吾民。
仲元高明君平晦，聲迹長共日月新。
當時傳公議，後世仰嘉問。
夫子雖不達，見于繪像詩與文。
清標可想味，素節難等倫。
從此千萬年，焜燿寂寞濱。
爲山
作者：呂陶
朝代：宋

累石封泥一餉間，層巖疊嶂盡迴環。
真形惟有山常在，何事徒勞作假山。
王定國北歸過衡陽惠示四詩其聚散憂樂之興盡矣率賡二篇可資笑噱·其一
作者：呂陶
朝代：宋

臘寒嘗醉蒲桃酒，春霽空摇舴艋船。
倦客偶來皆失路，故人相值似逢仙。
半生感事驚殘夢，兩世知音話宿緣。
聞說三槐長秀茂，子孫才業信家傳。
王定國北歸過衡陽惠示四詩其聚散憂樂之興盡矣率賡二篇可資笑噱·其二
作者：呂陶
朝代：宋

壯年馳走太行車，晚歲還家幸有餘。
進取厚顔嗟鶴髮，退藏深計得蝸廬。
五湖謫去誰收骨，千騎歸來尚載旟。
迴首太平堪頌詠，聖君勤政式商閭。
王武俊
作者：呂陶
朝代：宋

巨盗盤根歲月深，交流戰血競浮沈。
一言便解蒼生禍，何事君恩薄賈林。
王求禮
作者：呂陶
朝代：宋

秋晚梨花忽盛開，滿朝稱賀不稱災。
景佺求禮真奇論，冬月如何有瑞雷。
王潮
作者：呂陶
朝代：宋

六幕恢恢皆綱羅，琴書無計避干戈。
泉南更起招賢院，從此衣冠去轉多。
瑞聖園齋宫
作者：呂陶
朝代：宋

苑鑰重開不禁闌，眼前芳景未凋殘。
仙花笑日欲爭媚，禁柳受風疑怯寒。
詩興似春多麗藻，齋心如水自澄瀾。
憑君賦盡園中景，免向綃圖指點看。
用與可韻爲湖亭雜興十首·其一
作者：呂陶
朝代：宋

流水兩三條合，翠筠千萬枝垂。
漫說忘情待物，亦嘗對景題詩。
用與可韻爲湖亭雜興十首·其一〇
作者：呂陶
朝代：宋

花爛適逢佳節，酒醲宜賞青春。
酩酊任他醉客，芳菲付與遊人。
用與可韻爲湖亭雜興十首·其七
作者：呂陶
朝代：宋

樸學粗知義命，幽懷聊寄風騷。
道勝何如時與，位卑安用言高。
用與可韻爲湖亭雜興十首·其三
作者：呂陶
朝代：宋

湖上澄波似鑑，林間曲徑如村。
雙鳥飛來碧照，獨蟬呤徹黄昏。
用與可韻爲湖亭雜興十首·其九
作者：呂陶
朝代：宋

小器祇堪近用，要途莫笑閒官。
到了野情易足，自於拙分常安。
用與可韻爲湖亭雜興十首·其二
作者：呂陶
朝代：宋

簿領絕無留事，親朋少有來書。
度日此中閒坐，自慚也是官居。
用與可韻爲湖亭雜興十首·其五
作者：呂陶
朝代：宋

治郡乃稱太守，退公自是閒人。
已向環中得趣，何須事外勞神。
用與可韻爲湖亭雜興十首·其八
作者：呂陶
朝代：宋

有著在人爲累，無營與物何功。
祇此也該至理，懶能更說真空。
用與可韻爲湖亭雜興十首·其六
作者：呂陶
朝代：宋

弱柳低低舞岸，新蒲拂拂籠沙。
貪向水邊傾耳，不知紗帽攲斜。
用與可韻爲湖亭雜興十首·其四
作者：呂陶
朝代：宋

樓外四垂晴靄，簾前一餉清風。
更倚危欄北望，岷山半出雲中。
登兜率寺閣次薛道祖韻
作者：呂陶
朝代：宋

乘閒極望興悠哉，遠眼宜於此處開。
危磴直穿修竹徑，虛窗深占白雲堆。
江湖有景侵平野，棟宇何年倚巨材。
自是登髙乃能賦，誰嗟古往與今來。
登攬秀亭
作者：呂陶
朝代：宋

亭在西山積翠中，煙嵐氣象一重重。
芟開簷際偏髙竹，見得雲問最後峰。
野色爲誰長鬱茂，物情於我似從容。
年來已有林泉興，倚著闌干興轉濃。
百合
作者：呂陶
朝代：宋

盛夏衆芳息，景物殊寂寥。
庭前有百合，穎然學春嬌。
數枝己聳茂，百朵尤富饒。
擁蔽因巨葉，紛數假長條。
吐秀偏得地，爭妍欲干霄。
素粉間瓔珞，輕黄染瓊瑤。
靜若寶幢植，動如鳴佩搖。
盡向杲日麗，不畏炎風飄。
太守雅好事，得之詫朋僚。
綺思入新句，彩圖上輕綃。
衆目遂賞翫，英華不虛凋。
此物既異常，論議有以招。
人情愛惡間，輕重何以遼。
或謂花之祥，或譏草木妖。
嗟予豈博物，智慮隨日消。
欲窮造化理，茫昧增無聊。
疑此亦偶然，發之自根苗。
莫議妖與祥，爲公續長謠。
相臺道中
作者：呂陶
朝代：宋

北道風霜老未諳，倦驅羸馬亦驂驔。
此行誰信游沙漠，心逐晴雲萬里南。
瞻岷閣前雙梅將開蘇子美屢約一賞會予行部左錦未果次石泉道中僧舍見楊應之阻雨所題李義山詩極有意味因次其韻惜梅之未賞且以寄聚散離合之興云
作者：呂陶
朝代：宋

欲賞寒梅先有期，却嗟人事又差池。
西山雪後東風急，應是寒梅爛漫時。
石泉道中和綿州通判李朝散見寄
作者：呂陶
朝代：宋

深僻崎危不厭過，欲將涓滴助恩波。
躡雲髙步三休在，踏雪清寒一倍多。
依約度溪投野店，逡巡扶杖歷新坡。
初春此去纔旬日，屈指流年奈老何。
秋晚
作者：呂陶
朝代：宋

九月西風未肯涼，信知時節類炎荒。
騷人不念天涯遠，只愛青山對碧湘。
秋郊
作者：呂陶
朝代：宋

西風蕭瑟動年華，村望猶將景物誇。
山色半隨雲勢斷，浮光多被竹陰遮。
社前歸興雙飛燕，雨後新聲幾處蛙。
萬里橋南亦如此，十分有意作農家。
種花
作者：呂陶
朝代：宋

春到窮山生意迴，試憑山土育根荄。
花開莫笑無名器，縱得名花未易栽。
穆伯通謫官合陽居常鬱鬱忽見近報必有賢守善待故以詩賀之
作者：呂陶
朝代：宋

浪如奔馬葉舟輕，畏景炎炎盡室行。
自處雖無遷客恨，相逢誰有故人情。
年來江上嘆頭白，日近樽前覺眼明。
浣濯塵埃好吟嘯，春風旦暮入巴城。
竹枕
作者：呂陶
朝代：宋

不誇雕琢略磨礱，溪叟持來贈野翁。
冰雪易侵毛髪際，塵埃難到夢魂中。
消除暑愠宜無價，安養慵閒似有功。
富貴人家應笑我，水晶新様極玲瓏。
笑往
作者：呂陶
朝代：宋

衛青勳業已闌珊，驃騎門前輒得官。
榮謝不同時事改，故人何獨有任安。
答任師中
作者：呂陶
朝代：宋

石城山下居，草草已經歳。
終日對山吟，何嘗問陰霽。
自知有義命，百事安拙計。
每蒙親朋念，尺書來者繼。
豈徒問寒温，亦惑慰窮滯。
惟公見愛心，不逐時情替。
親迂老匠筆，特枉長吟惠。
良金豈雕刻，文錦自燦麗。
太羮充餒腸，靈藥去昏翳。
所得適所懷，拜賜敢不勵。
詩騷久寂寞，俗士鮮緝綴。
公常得之深，豪贍有規制。
頃聞湖州禍，文字倦且廢。
朝廷極仁恕，風俗當訓厲。
終令服寛典，不忍投四裔。
吾儕今唱酬，正可頌治世。
况當導情性，無自取罪戾。
敢于韶濩前，率爾獻鄭衛。
答季鎮
作者：呂陶
朝代：宋

老向家山領一麾，安閒惟有故人知。
塵埃是幻勞湔洗，水月如流任轉移。
可笑書空徒咄咄，願同舍哺亦熙熙。
春來景物雖佳麗，多謝東風少賦詩。
答宇文公南
作者：呂陶
朝代：宋

少年從君游，于今已頭白。
逡巡三十載，光景如昨日。
追懷當時事，感慨横胸臆。
賢侯在泮水，多士凡數百。
探道先淵源，學文重氣格。
君常露華采，流品推第一。
西南有豪俊，自此貴名出。
天池可直上，中減扶摇力。
不免逐鷦鷯，搶榆暫棲息。
北窗換五斗，輕重固不敵。
况當念赤子，安忍負愧色。
歸來林下泉，屢把塵衣滌。
南溟徒爾慕，腐鼠莫我嚇。
清樽及黄卷，兩與聖賢覿。
伊予最不肖，厚幸蒙賁飾。
歸田尚無計，苟禄惟自責。
因循得瘖病，放蕩成笑疾。
持此答長謡，慚無雙白璧。
答岳山蓮惠茶
作者：呂陶
朝代：宋

春芽不染焙中煙，山客勤勤惠至前。
洗滌肺肝時一啜，恐如雲露得超仙。
答文通即席見及
作者：呂陶
朝代：宋

春華穠處客心闌，俗事勞勞近萬端。
嘉景良朋豈常遇，清詩濁酒暫相歡。
飄零宦況誠非欲，烜赫名途未易干。
惜别戀游深意在，寄聲絃上約誰彈。
答晦甫
作者：呂陶
朝代：宋

花往詩來報禮優，不慚蕪累願賡酬。
青春易去何妨賞，白髪相欺未足羞。
萬事放懷閒歲月，一樽髙笑好朋儔。
公堂訟簡心情在，莫對風光取次休。
答梁子美召食
作者：呂陶
朝代：宋

湘中佳山水，使指重他部。
高賢駐行節，儒雅飾治具。
雖云入郡廣，曾不假多慮。
一扇清微風，融和及生聚。
川原發陽和，草木均雨露。
疏網悉舉綱，和聲已載路。
時登華遠亭，每與勝景遇。
秀巖及南峻，碧江爭北注。
回環如戶庭，彷彿若繪素。
彌望快遐目，縱吟盡幽趣。
雍容接諸生，謙屈存異顧。
飲食出誠眷，上下捐禮數。
賤子慚不肖，萬里困飄寓。
屢嘗造賓除，幸此聽談緒。
斐然無所裁，安可繼大句。
答王仲髙
作者：呂陶
朝代：宋

從政宜師古，爲儒貴席珍。
承流仰循吏，慮患屬孤臣。
休戚同千里，輕肥止一身。
虛名稱有土，慚色見斯民。
羅網甘投足，波瀾恥問津。
狂言干重辟，冷笑待憸人。
琴瑟方調節，芻蕘願采詢。
閉關聊度日，開卷易經春。
地暖畦蔬足，年豐甕粟陳。
惟特三不愧，通塞任天鈞。
答趙賓與同年見寄
作者：呂陶
朝代：宋

羨君方寸最澄清，何必滄浪更濯纓。
玉麈縱談聊入幕，錦衣歸養自專城。
交情久似喬松茂，詩興濃如皎月明。
閲味來章佩勤好，却慚塵耳聽咸莖。
答陳彛仲
作者：呂陶
朝代：宋

天質疏慵一野夫，因從利禄走官途。
惟知名爵有常履，非向塵埃言自殊。
萬事放懷歸失馬，百年過晷任踆烏。
雪霜毛髪來還近，霄漢岐程去已迂。
凡骨易沉羞許衛，短材難斵累班輸。
每甘流落爲遷客，豈免挪揄笑癖儒。
處落未能醫拙病，揲蓍安敢卜亨衢。
宜将大夢消榮辱，肯把虚名計有無。
顧我拙艱當晚涖，惜君留滯却長吁。
玉工早夜榮圭壁，莫使球琳委路隅。
答髙進賢南歸見别
作者：呂陶
朝代：宋

春波萬里已魂銷，況是分携過蜀橋。
吏隐有心終濟物，他山無術可除妖。
好將醒醉迷千日，莫爲興亡感六朝。
南望襄山何處是，悒然懷抱更無聊。
絕句五首·其一
作者：呂陶
朝代：宋

可愛山花百日紅，南風開得到西風。
一般顔色差長久，移取栽培後圃中。
絕句五首·其三
作者：呂陶
朝代：宋

可笑公庭種牡丹，日培肥壤設重欄。
好花三歲方成就，誰向花前一醉看。
絕句五首·其二
作者：呂陶
朝代：宋

可美盆池一寸鱗，圓荷陰底自由身。
金刀落膾非吾事，不畏江邊結網人。
絕句五首·其五
作者：呂陶
朝代：宋

可喜公居近白雲，眼前塵事少紛紛。
紗櫥竹簟偏宜睡，五月庭除不聚蚊。
絕句五首·其四
作者：呂陶
朝代：宋

可惜賨城足海棠，山頭澗底盡芬芳。
成都花品分先後，此地誰人爲發揚。
聞蛩和長句
作者：呂陶
朝代：宋

唧唧微呤透綺疏，乍令人意少歡娛。
留連夜景蕭條甚，引惹秋聲迤邐殊。
似向蝸廬頻學嘯，恐隨蛙鼓亦吹竽。
能鳴豈羨蚣蝑股，不語堪嗤蛺蝶鬚。
賦就情詩感長信，驚回仙夢失蒼梧。
雖知物性何喧寂，應念年華却嘆吁。
從此漸爲寒月計，憑誰與畫小軒圖。
西堂忽起東歸興，望斷青嵩接綠蕪。
聞說一首寄與可爲堯夫作
作者：呂陶
朝代：宋

聞說蓬仙作小麾，湛恩從此破羣疑。
平生直道宜三黜，自古周防用四知。
松竹何嘗凋晚秀，稻梁應且續朝饑。
不須利口歸豺虎，皎皎清穹未易欺。
致政侍郎知郡學士賡和詩凡數篇謹用元韻寄呈知郡學士
作者：呂陶
朝代：宋

玉色諸兒馥若蘭，綵衣想見日承顔。
塵纓遠濯滄浪水，燕几深居畏壘山。
俗眼漫譏身察察，人情方喜志閒閒。
夕陽歸興隨飛鳥，真意無人語此還。
致齋北園因記舊遊書呈經甫
作者：呂陶
朝代：宋

齋館深沈舊苑開，嘗從祀事偶參陪。
故人已步青雲去，倦客還尋紫陌來。
清景暫將塵慮滌，流年長恨物華催。
唱酬不講詩情懶，獨對風光彊剪裁。
與臺中同飲答諫院王明叟
作者：呂陶
朝代：宋

休沐無多欵聚難，暫留佳客解朝冠。
鰕頭泛酒罇前樂，麈尾生風席上寒。
陪集敢誇言路盛，詼諧漸覺醉鄉寛。
敲門又報青蒲信，捧得新詩似執桓。
舒元輿
作者：呂陶
朝代：宋

仗內邪根欲去難，承平思慮漸闌珊。
殿簾髙捲春風裏，空憶詞臣賦牡丹。
芙蓉
作者：呂陶
朝代：宋

剪取芳條便種成，只從秋後吐繁英。
清霜難拒紅光減，仰視松筠浪得名。
苦寒
作者：呂陶
朝代：宋

朔風屢起聲驅雷，濃霜不許晨暉開。
天高地遠槖籥動，凝然一氣從中來。
坤靈至静體堅厚，大罅忽裂如剪裁。
河流迅疾猛如箭，一朝水合舖瓊瑰。
山川色勢尚慘沮，安恨草木遭衰摧。
羣陰交盛固如此，均被和煦何時哉。
傳聞西徼有積雪，平地數尺光皚皚。
賊兵夜凍多死者，萬衆已望穹廬迥。
范才元參議求酒於延平使君邀予同賦謹次其韻
作者：呂陶
朝代：宋

桑落冷篘玉，菊衰霜滿天。
飄零河朔飲，悵望竹林賢。
烏有防前轍，青州貴下田。
使君能遣騎，端爲喚魚船。
華陰道中
作者：呂陶
朝代：宋

畏日銜山勢欲沉，馬頭西去又駸駸。
道傍槐柳陰濃處，時有清風怏我襟。
蜥蜴
作者：呂陶
朝代：宋

前年詔書褒蜥蜴，爲與生民致膏澤。
聖君虔禱享嘉應，其功似共乾坤敵。
載之令甲告天下，郡縣奉承誰敢易。
大臣作詩紀盛事，更唱迭酬盈卷帙。
去冬不雪春不雨，雲在西郊尚凝密。
頓來熒惑犯太陽，曜靈無光如血色。
九重焦勞念凶旱，細札數行殊怛惻。
庶官群吏各奔走，欲以精誠干化力。
佛宮老廟皆懇叩，龍宇鵝壇競搜索。
又令中使持御香，岳瀆遍祈猶未獲。
首種不入最大事，而況三農方失職。
傳聞九路已蠲稅，應是田疇少禾麥。
吁嗟蜥蜴厚顔否，造化至幽非爾責。
青童柳枝宛如故，何事威靈減當日。
蒼生若望爾爲霖，安用廟堂賢輔弼。
裴矩
作者：呂陶
朝代：宋

西巡北幸四夷朝，權寵功名盡易邀。
惟有高麗猶旅拒，靈旗從此便征遼。
西郊
作者：呂陶
朝代：宋

西郊村落好，歲月甚優游。
野性每自適，倦心何所求。
鼓鐘催永晝，砧杵報新秋。
若遇延形術，猶能換白頭。
西陽道中
作者：呂陶
朝代：宋

千山雜遝開還掩，一水縈紆淺復深。
渾似嘉陵江上路，轉令覊客動歸心。
西風起高原一首奉送應之太博東歸
作者：呂陶
朝代：宋

西風起高原，萬象動秋色。
渺瀰潔寒流，慘淡升杲日。
嗈嗈雲端雁，所響知自擇。
豈獨順寒暑，行将避矰弋。
蕭蕭林間葉，早暮見疏密。
危梢怯摇撼，懔若遇彊敵。
騷人與志士，趨向在幽寂。
悲歌節物變，浩歎歳月失。
遠憂積不解，難以斗酒滌。
中夜撫鳴琴，餘聲寫沈鬱。
竊嘗窮天運，舒慘固其職。
胡爲世網中，情熊異休戚。
達觀殊不爾，曠懷居自適。
偉歟當世賢，明爽照今昔。
孤高松柏操，肯與霜雪易。
磊落鷹隼拳，何憚狐兔擊。
天涯共一笑，肝膽露纖悉。
相從恨不早，此别重嗟惜。
夷途快覽望，還馭忘涉歷。
悲哉宋玉賦，安可贈行客。
見嘉陵
作者：呂陶
朝代：宋

嘉陵江水潑藍青，徹底澄光明鍳形。
一葉釣舟真自在，漁翁應是醉還醒。
見雲頂山
作者：呂陶
朝代：宋

朝見雲頂明，暮見雲頂暗。
陰見雲頂濃，晴見雲頂淡。
雲頂乃一物，百態異舒慘。
朝暮不相失，陰晴可先探。
于吾如有緣，靜景供遠瞰。
搜求入風騷，刻琢費鉛槧。
一語小如意，讀之惟自頷。
深惟出處途，兩得亦誰敢。
雲霄有達士，豐禄侈飲啗。
終身落世網，塵垢漬衡紞。
雖逢物境勝，何暇縱遊覽。
丘壑有幽人，俗繩不可纜。
茂林適情性，清泉滌肝膽。
野飯止一盂，往往乏藜糝。
予生安拙計，萬事恥浮濫。
宦遊若不樂，進退殊壈坎。
廩俸纔數斛，憂責如舍擔。
飽食坐看山，閒心復何憾。
觀打春牛和韻
作者：呂陶
朝代：宋

塊然形質本何殊，似爲春來出舊墟。
以色配年疑未可，與耕爲候信非虚。
升陽蓋自寅正始，取類還當丑位初。
但得碎身資穡事，豈須功效載農書。
說學送句輔元赴普慈
作者：呂陶
朝代：宋

六經聖人心，言以寓微意。
著示萬世教，大略歸簡易。
先儒事研覃，傳注發奥秘。
其間豈無失，十數纔一二。
沿波而討源，自可見極致。
學者不務此，紛紛競非是。
所得方一毫，已謂盡千里。
譬如就寸管，窺覘九清位。
又如持小蠡，測度巨浸水。
近年經術興，衆說尤鼎沸。
或沿老佛解，或取鬼神議。
或以對偶求，或用點畫治。
往往勤萬言，區區釋數字。
茫昧超洪荒，高闊等天地。
幽欲根死生，明欲混愚智。
五常孰爲常，百氏孰爲氏。
古今名家學，一旦盡委棄。
老生分退縮，鉗口深有畏。
晚輩互馳騁，鋭力不少避。
兹事繫風化，賢者慎措置。
吾鄉句夫子，天禀最純粹。
事親存至行，執卷考精理。
平生耽道腴，大嚼得鼎味。
使之典胄席，琢玉成貴器。
不爾坐泮宫，好音變惡類。
頭白顔已蒼，猶從一麾寄。
普慈實名郡，良俗先禮義。
斯文久磨淬，浮筆恥誦記。
有心欲聞韶，作樂慮惉懘。
有道欲適遠，驅車患軒輊。
兹焉遇儒師，于學有統帥。
公若舜權舉，明若軒鑑視。
珍若太羮飽，快若醇酎醉。
詩書文翁治，教育孟軻志。
雖則憩甘棠，清風似槐市。
謝惠酒
作者：呂陶
朝代：宋

山徑雪深樵未歸，茅簷煙冷午未炊。
黄精無苗菜甲沒，筠籃竹箬冰淋漓。
松煙細火養晝坐，瓶笙妙音兒女嬉。
窗下凍雞聲喔咿，誰家酒香入疏籬。
讀朱浮傳
作者：呂陶
朝代：宋

權歸刺舉已條陳，慱士非才貴得真。
若也國恩殊不賣，單辭未必死功臣。
讀韓長孺傳
作者：呂陶
朝代：宋

梁孝事平終結愛，王恢謀沮已和親。
早知蹇甚難爲相，何必賚金與貴人。
讀黜邪詔
作者：呂陶
朝代：宋

天詔丁寧逐佞柔，不須請劍復持矛。
平生邪膽君前落，後世汙名紙上傳。
寶鑑乍開消魍魅，正聲纔作罷離兜。
便爲葅醢何嗟及，貪得浮榮似食鈎。
象棋二首·其一
作者：呂陶
朝代：宋

咫尺楸枰計慮深，偶緣嬉戯便交侵。
縱横各有往來道，勝負豈無名利心。
終局漫誇兵得地，在宫渾倚士如林。
安危成敗何殊此，付與閒人爲討尋。
象棋二首·其二
作者：呂陶
朝代：宋

星布重重陣脚深，不須輕敵事相侵。
渡河雖藉奇兵勢，對壘難知老將心。
酬酢巨杯宜燕席，消磨永日稱山林。
呼盧格五前賢有，莫笑年來共講尋。
貽寬恤聞人太博
作者：呂陶
朝代：宋

治平日久法制寬，遠方民力尤衰殘。
昔之陸海號富庶，今也樂歲嗟饑寒。
不惟淺夫事苟簡，抑有能吏爭彫刓。
天涯僻陋九重阻，自棄溝壑甘長嘆。
咄嗟蚩蚩乃邦本，基本堅厚邦如磐。
吾君仁聖重恤此，擇才將命圖全安。
詔云詢訪民疾苦，可以革弊而更端。
士之蓄藴貴及物，鎡基智慧乘時難。
惟君措置有大略，高談所吐皆瑯玕。
力蠲積祲少顧避，深體上意思保完。
綱維修舉有條目，源流澄潔無波瀾。
遲聞王澤得下究，淪浸骨髓其聲歡。
貽草萊章詧
作者：呂陶
朝代：宋

漢焰中熄哀平微，子雲有道不有時。
立言盡括二儀數，八十一首淵而微。
至神不形復不見，玄道固非人易知。
劉歆嘗恐覆醬瓿，切憤學者斯言垂。
桓譚亦謂傳必久，賤近貴遠可逆推。
史臣俗筆擬僭號，數字豈免萬世譏。
侯芭英骨久沒地，千均難用一髪維。
幸且綿綿未歇絕，果與後代揚雄期。
環中先生悟達者，力舉雄道潜其思。
著圖課見歷象運，發隐扣達乾坤機。
深嗟范望用心苦，意與測異将奚歸。
乃覃精義述講疏，直論雄心非詭隨。
愚聞是書百日就，瀝懇再拜求觀之。
先生訓我有大略，筆端粗可言亳釐。
在玄曰首易曰卦，玄凖易數不凖詞。
方州部家雖列位，非類六爻高與卑。
第當縱横以算計，豈可連缺如象爲。
夜詞多凶晝多吉，陽家貴偶陰家奇。
謹持此理讀九贊，人事粗可詳其宜。
餘地三極藴奥妙，一朝未許以意窺。
我從誨言日勉勉，始若得濟終無涯。
性庸才下道悠遠，策發未進吁可悲。
願從諸生北面請，庶幾一釋終身疑。
贈平羌狄尉
作者：呂陶
朝代：宋

梁公沒世五百年，殊勳茂烈存簡編。
我懷忠議不復見，讀至舊史嘗喟然。
窮山老尉有狄氏，問之乃曰公其先。
誥書家牒盡炳炳，照出往事如目前。
念公英節不見矣，見公遠孫良可賢。
况公遠孫實賢者，本末趣尚疇能肩。
昔從五季衰亂來，簪組飄墜歸農廛。
平時下詔繼絕世，霑以一命聊襃甄。
天資忠孝遂奮激，報祖許國惟勤拳。
胸中已有霜雪在，飲冰食蘗甘如羶。
嘗云起迹自畎畝，幸得寸禄因賞延。
語言動静苟一失，辱及吾祖爲欺天。
信者清白與剛毅，異代猶有芳風傳。
如何十載走塵坌，綠髪减盡成華顛。
青雲岐路苦悠遠，誰借跬步爲階緣。
當途達者倘在念，一顧可使羽翼軒。
不惟廉操足敦勸，抑見袓德光綿綿。
嗟予之意止如此，感憤爲君書此篇。
贈張迪山人
作者：呂陶
朝代：宋

岇玉溪頭坐，于今四十年。
塵埃晦閑迹，是月改華顛。
反覆談幽數，丁寧索贈篇。
誰爲朱有傳，君合附前賢。
贈蔡山王潛
作者：呂陶
朝代：宋

王生性高閒，了不掛塵網。
家居蔡山下，景物盡幽爽。
山松何年植，老幹已增長。
山雲終日飛，秀氣自飄蕩。
山泉涓涓流，落澗有餘響。
山月隱隱出，澄輝透林莾。
生嘗坐巖石，寂爾遺萬想。
横琴試一弄，意外忽忘象。
千年幾興亡，六合一俯仰。
惟傳太古聲，猶在五弦上。
純皇與聖帝，作樂理和暢。
志士及幽人，寄情多感愴。
於焉得深趣，不返而遂往。
銖石莫重輕，尺尋奚直枉。
清哉此標節，抑可勸鄉黨。
予生本靜默，意味欲恬養。
偶然從宦遊，百態殊鞅掌。
既無移時術，力軟不能强。
亦有超世心，倦足欲焉往。
作詩持贈生，厚顔尤惘惝。
赴官唐安益帥吳公以詩寵行次韻爲謝
作者：呂陶
朝代：宋

二十年前許進趨，六科重沗薦論書。
獻言悟主慚明詔，乞禄還家得副車。
此日詩章形黼黻，當時匠手器輪輿。
恩知最厚難圖報，有意髙賢一挽裾。
趙府君挽詞
作者：呂陶
朝代：宋

養德輝光煜，傳家訓範成。
九泉無愧色，一子有清名。
壽域高風在，天心福報明。
他年霈醲渥，褒贈極哀榮。
送交代茹安禮二首·其一
作者：呂陶
朝代：宋

平日陽和已浹民，浪馳幽迹紹芳塵。
芝蘭秀品推前輩，桃李清陰及後人。
諄誨有聞知契厚，縱談無間覺情親。
去思從此憑何慰，待刻銘詞上翠珉。
送交代茹安禮二首·其二
作者：呂陶
朝代：宋

越溪春水碧迢迢，岷岫晴嵐翠欲飄。
故國風光頻夢斷，殊鄉景物易魂銷。
何時執友無暌索，此日長亭倍寂寥。
把酒送君同一醉，羡君東去客心搖。
送人爲郡回
作者：呂陶
朝代：宋

當世勳賢後，嶄然器業髙。
劍鋒天際倚，虹氣玉中韜。
列乘提藩總，雙旌署郡曹。
至精憑寶鑑，大割見庖刀。
曠闊非私物，周流不失毫。
霜威摧吏瓜，春煦起民膏。
治世須醫國，亨塗合擁旄。
蜀人懷舊德，涪漢共滔滔。
送任遵聖之官富順二首·其一
作者：呂陶
朝代：宋

千丈蒼松出故林，喬枝成就古根深。
棟梁須負平生用，霜雪難移此日心。
月白曾經丹鳳宿，風悲定有老龍呤。
重巖複澗何緣幸，一旦家家得茂陰。
送任遵聖之官富順二首·其二
作者：呂陶
朝代：宋

野鶴孤髙舊羽儀，超然殊不事卑飛。
有心雲路翺翔去，迴首芝田迤邐歸。
白日漫教羅網密，紅塵堪笑稻梁肥。
仙家自有千年約，應許先生學令威。
送俞漕
作者：呂陶
朝代：宋

積有儒林望，聊從使節行。
髙文自經緯，壯志欲澄清。
地鎮三峨重，江波萬里平。
闊難求畛域，深不爲功名。
吉象光圖籍，祥風卷旆旌。
巢阿贍鳯彩，運海見鵬程。
事外神鋒晦，胸中寶鑑明。
淵源千慮極，肝膽一言傾。
德業期康濟，諮詢屬老成。
定知前席對，有以澤羣生。
送修孺歸通泉用陳圖南韻
作者：呂陶
朝代：宋

猿鶴皆飛昔日聲，安車歸去路岐平。
高懷無累能知止，半禄雖微亦代耕。
林下光陰尤覺永，環中氣象有餘清。
塵埃滿抱華顛客，笑指泉山羡此行。
送劉儀甫職方東歸二首·其一
作者：呂陶
朝代：宋

藍田良玉古稱珍，品屬瓊瑶異碔珉。
純有英華爲國寶，貴無雕琢是天真。
連城享價千金重，垂繅承光五采新。
羣后在廷皆執瑞，大圭終得奉嚴宸。
送劉儀甫職方東歸二首·其二
作者：呂陶
朝代：宋

南山蒼柏自森森，長就喬枝出茂林。
肅政臺中思直幹，孔明祠下得清陰。
風雲毎助孤髙勢，霜雪難移勁挺心。
大厦有成梁棟在，平時燕雀望皆深。
送劉希道龍圖赴秦亭
作者：呂陶
朝代：宋

君子異衆人，所繫惟大節。
著見在功業，何嘗一毫缺。
幽能動金石，明可貫日月。
其間有用舍，舒卷不同轍。
言之尺與尋，輕重自區别。
公以道德進，義操非孑孑。
早歲在言路，屢補衮衣闕。
一語定大計，永祚慶綿瓞。
西來委重鎮，遠業粗施施。
岷峨固不動，江漢亦澄澈。
譬如公輸木，巨細歸檃括。
又如后夔音，合止付椌楬。
爾其遂生成，吾豈任呴沬。
愚者多競利，破産營酒蘖。
官緡逋數萬，私計鮮毫髮。
雖云鬻兒女，未免就縲紲。
巨械壓羸頸，重箠困流血。
亦有凍餒斃，枯骸不藏穴。
兹事關進退，聞之宜結舌。
壯哉仁者勇，拜疏爲論列。
詔書即日下，蠲除允公說。
皇慈極霶霑，治體非眇末。
推此不忍心，疲瘵庶全活。
方將秦川命，又仗元師鉞。
何時歸廊廟，民望甚饑渴。
天網舉無外，海勢包有截。
威德廣所被，神武專不殺。
兩階虞舜舞，六月宣王伐。
梯航走琛贐，早夜畏鞭撻。
相因太倉粟，紅腐以時發。
已朽外府貫，浩蕩流不竭。
乘此全盛力，萬事易裁割。
泰山可轉徙，巨浸可壅遏。
深惟漢唐治，丞輔次臯卨。
弱翁知故事，論議頗諄切。
開府善守文，規模亦宏闊。
敢告天子聖，邦基繫明哲。
斯言得之公，非以爲容悦。
送吳龍圖仲庶赴江寧
作者：呂陶
朝代：宋

方域開全晉，權綱委巨公。
深仁吾所導，實惠爾常蒙。
曠濶歸儒術，周流見治功。
蠢生無不贍，豪利豈須籠。
金糓邊屯鋭，農桑漢地豐。
頌聲如響答，和氣與春融。
天下殊庸冠，朝廷偉望隆。
咨詢懷舊德，付畀出清衷。
禁直圖書近，龎恩屏翰崇。
鄉衣新粲錦，郡軾再憑熊。
自昔金陵盛，於今玉節雄。
江山三國勢，臺殿六朝風。
地勝名區在，時移往事空。
貢先淮甸入，化接海隅同。
封宇綏安外，煙波賦詠中。
民瞻深繫屬，國論素探窮。
此日留藩鎮，何時補上聰。
鈞衡須遠業，藥石仰真忠。
孰謂勞申伯，前知用弱翁。
南歸勿遲久，登弼代天工。
送吳龍圖歸闕
作者：呂陶
朝代：宋

蜀山千尋立，奇勢凌穹蒼。
岷水萬里走，怒流吞滄浪。
南連楚越腹，北際秦隴吭。
乾坤所造作，險固天下彊。
四境高與深，沃野蟠中央。
天時少凶旱，地力宜耕桑。
生齒萬億計，貲貨豐且穰。
運載實內府，重車不停箱。
公廩己腐粟，私家始餘糧。
恬然禮義俗，杳在無何鄉。
王澤或壅閉，土風亦悲凉。
所以二僭僞，草木罹凋傷。
繼有三盜起，氛埃屢飛颺。
耳目殊未遠，本末猶可詳。
朝廷任連帥，指顧寧一方。
聖造爾莫測，恩波但流長。
我公來息蕃，琴瑟更而張。
至誠極愷悌，大事費忖量。
澄撓孰清濁，中和匪柔剛。
蜀人自荷戴，頌口殊鏘洋。
仰公若梁棟，愛公比琳琅。
謂宜立大厦，豈特爲圭璋。
願公保遐福，堅厚如陵岡。
期公享眉壽，歲月過綺黄。
或吐藥石論，百脈除膏肓。
或執陶冶柄，四序時雨暘。
歌德動金石，書勳滿旂常。
輿意信如此，惟公協行藏。
清風聳朝野，闊步由康莊。
昔爲御史時，率先問豺狼。
及其按河患，巨姦縮鋒鋩。
邊兵好掎角，公令無出疆。
獄奏或反汗，公嗟爲飛章。
斯事最卓犖，輝耀日月旁。
平生寶大節，安肯差毫芒。
都俞既會合，事業尤輝光。
蓋以大臣道，施之輔虞唐。
雅意有餘裕，玩占得黄裳。
此語知者重，不惟談否臧。
稽首告天子，高賢民所望。
送周思道郎中通理益昌
作者：呂陶
朝代：宋

閩見冤魄久艱伸，吾以仁心濟不仁。
十室苟能全一子，萬家無慮活千人。
于公治獄門生相，韓厥成功世有民。
陰德所施陽報在，莫嘆孤宦老朝紳。
送周茂叔殿丞
作者：呂陶
朝代：宋

高帆颺漢水，六月南風温。
下流乘漲怒，一日千里奔。
湍威雷霆繫，石勢龍虎蹲。
漂搖波濤際，渺漫天地昏。
君心浩溟渤，目笑衆水煩。
外任安濟德，中養澄靜源。
青雲露三峽，寄傲開琴樽。
白日滿平楚，放懷清夢魂。
夷險既一致，卷舒惟義存。
未易泛滄浪，時平斯道尊。
送唐君益
作者：呂陶
朝代：宋

朝家設賢科，留意在豪彦。
三道詢天人，萬言極貫變。
國論庶有補，謀身非自薦。
昧者鮮知此，榮禄生貪羡。
討論遺本原，文采事藻絢。
假之爲捷塗，得以步華選。
亦有附羣邪，藉以肆綺辯。
心迹既自異，事業安可見。
遂令權貴人，待物少明辨。
概爲天下材，皆同秦士賤。
夫君非好名，力學久忘倦。
天資固彊直，道業益豐羡。
純如后夔音，發若老羿箭。
深有啟沃誠，恬無寵榮戀。
時事方艱虞，乾心屢告譴。
遠憂何時已，長策殊未獻。
期君爲國醫，起疾須瞑眩。
送唐誠老秘丞
作者：呂陶
朝代：宋

越溪千里碧滔滔，匹馬西遊豈憚勞。
文牘甚稀如吏隱，江山有助作詩豪。
和風盡日生眉宇，白髪何年上鬢毛。
好向堯庭露華彩，韶音方奏德輝髙。
送師厚
作者：呂陶
朝代：宋

毳冕登車後，薫琴易柱時。
遐方新視聽，赤子繫安危。
羅網難投足，錐刀漸削肌。
激昂忠論發，絡繹奏封馳。
有意同休戚，無心計險夷。
海傾身亦禦，山轉力須支。
沸鼎憂魚爛，沈疴待藥治。
正邪雙辯起，義利兩塗知。
帝德終柔遠，天聰善聽卑。
丁寧詢使指，勞來及坤維。
大法圖公共，憸言惡詭隨。
弊從經歲積，恩許一朝釐。
治體今殊昔，仁聲喜換悲。
方期講原本，何暇語毫釐。
虎噬猶吾怯，蠅營漫爾爲。
陰功符監佑，直道擁祥禧。
行色青雲棧，英游白玉遲。
是非都一笑，歸旆卷晴曦。
送張子公
作者：呂陶
朝代：宋

康定用兵日，府谷尤孤危。
屬當治安久，多事盡廢隳。
三面枕賊境，平易如通逵。
重城輒議葺，浮論多背馳。
賢哉光禄公，定慮先本基。
百堵大興作，據險成藩籬。
城完賊已至，善守莫敢窺。
泉源衆所汲，公爲親解圍。
兵勢弱不振，公能屢張威。
賊退城可處，生聚始有歸。
於今三十年，功勳書鼎彛。
邊人毎記憶，言者感涕揮。
近日羽書至，討伐加羌夷。
廟算出帷幄，王師整熊羆。
壯夫思報國，志士竊憂時。
寒日朝惨淡，凄風夜號悲。
昔人何卓犖，往事可追維。
夫君實賢嗣，仕宦圖奮飛。
家聲貴不墜，儒學當有爲。
歸歟自磨礪，門閥增光輝。
送張景元
作者：呂陶
朝代：宋

方域提權重，朝廷擇士尊。
綱疏因正紀，流潔爲澄源。
寒日風威靜，熙陽氣序溫。
人知廉使體，物荷聖皇恩。
清轡纔周境，歸途已駕轅。
光華三節瑞，邃密九重閽。
韶集丹山鳯，雲升北海鯤。
聞公難避讓，天下盡元元。
送張穎達屯田
作者：呂陶
朝代：宋

西風獵獵馬駸駸，極目歸途寄静呤。
美玉自藏圭璧用，寒松偏有雪霜心。
皆知舊德淹郎署，合寵耆儒鎮士林。
勢利競馳孤介少，爲懷清誼動離襟。
送張静之少卿東歸
作者：呂陶
朝代：宋

禮寺居卿寵搢紳，若求清議尚沈淪。
三千里外甘投足，四十年前已化鱗。
何必萬鍾如己欲，好將一笑寓天真。
當時共獻藏珠賦，壽考康寧有幾人。
送戴正仲大夫歸玉局
作者：呂陶
朝代：宋

請得琳宫别未央，西行行色重增光。
官曹冷淡如逋客，風物鮮明類故鄉。
歸去林泉謀已定，閒中詩酒味偏長。
市橋側畔鄰居日，應許過從亦道裝。
送文達甫贊善
作者：呂陶
朝代：宋

洪河一曲晉溪濱，自有餘波及四鄰。
循吏風聲今慕昔，淡交情味故如新。
江山極目登臨遠，歲月驚心聚散頻。
無限名園費吟賞，化工偏與洛陽春。
送曹憲州
作者：呂陶
朝代：宋

山頭紅日照紅旌，祖席仍歌塞上行。
慷慨有心終破敵，燕閒無事暫專城。
朔風動色驊騮健，秋水澄光寶劍輕。
萬一羽書飛到郡，定煩方略取功名。
送曾尉赴漢初
作者：呂陶
朝代：宋

前年到官殊未久，君亦東來爲我友。
握手一笑萬愁寛，平日語言期白首。
山深縣僻庶事荒，雖植嘉苗半稂莠。
我無長術剗芽蘗，坐見斯民顔甚厚。
君有豪才生顯家，未涉要津甘五斗。
巳将客意同休戚，復視世途均好醜。
咄嗟吾屬皆壯年，當學古人所無苟。
勞生險易固多岐，未必功名垂不朽。
自知物理難揆量，惟勵身規務恃守。
丈夫實藴四方志，方虔君命方趨走。
崎嶇一邑勿云遠，赤子歡迎如父母。
銅梁春晚亦開花，猛駕歸軒會文酒。
送李公擇同年赴嘉倅
作者：呂陶
朝代：宋

極目三峨頂，濃嵐切沓冥。
宦心甘似水，親髪己如星。
壽几陪春斝，吟齋息晝鈴。
何須二千石，旟隼衒丹青。
送李寶之
作者：呂陶
朝代：宋

流落文場晚得名，十年猶未脱銓衡。
軒昂本爲太平起，憤歎却因多難成。
方略滿懷期樹立，塵埃蒙袂且將迎。
由來不遇須藏器，豈是佯愚學甯生。
送李寶文還朝
作者：呂陶
朝代：宋

使華西指主恩深，又見鰲頭此鎮臨。
十載星霜皆化日，百城桃李盡穠陰。
層霄自得翺翔路，止水難摇淡靜心。
全蜀蒼黔共傾耳，即聞和氣入薰琴。
送李鎮北歸
作者：呂陶
朝代：宋

昔爲并晉游，識子十數載。
當時鄉曲譽，學行已可愛。
公卿察亷孝，一命果霑霈。
飄然從宦游，萬里適劍外。
標操本孤直，鋒稜苦磨淬。
研味冰蘖間，規爲準繩內。
素節雖有常，往往駭流輩。
違順既殊途，指此作瑕纇。
好惡貴必察，丁寧昔賢誨。
羣言徒爾爲，終有公議在。
北歸太行道，極頂見嵩岱。
下視丘與阜，岌屹殊瑣碎。
洪河天外來，勢欲浮大塊。
吁嗟衆流小，奔走爭合匯。
長吟助超軼，壯氣增感慨。
善惡忌太明，與奪宜少晦。
此語所繫重，非特論進退。
數路盛得人，期君赴亨會。
送杜常
作者：呂陶
朝代：宋

壯士軒昂早，窮塗蹭蹬多。
直將天命說，其奈客愁何。
晚歲饒歸興，青春亦浩歌。
舊溪如何守，應便掛漁蓑。
送杜翁東行
作者：呂陶
朝代：宋

我爲懷安官，君作什邡令。
封疆苦不遠，音驛稍頻併。
乘閒强吟詩，寄去同賦詠。
其言類諧謔，間或有譏病。
蒙君屢酬答，往問復來聘。
長謠頗壯贍，短語亦清勁。
大率如爲人，圭璋有餘瑩。
得之每急讀，醉魄時暫醒。
方從文字樂，忽爾報成政。
秋風飄行色，萬里去意迥。
知君最留滯，文價早馳騁。
策名二十載，位未立朝廷。
一官奚足論，百態委前定。
自古有通塞，誰與造物爭。
任此不繫舟，所至遂游泳。
西山白雲起，回首念温凊。
恭聞陛前語，歸拜堂上慶。
僕馭倦遊否，塵中多捷徑。
送東方子春歸廣漢
作者：呂陶
朝代：宋

閒上層樓賦式微，暮雲重疊鴈南飛。
三秋已有還鄉念，十日那堪送客歸。
世路最宜心似水，年華休嘆露沾衣。
一官擬得知何處，回首風標又闊違。
送楊日卿移任潘原
作者：呂陶
朝代：宋

謫宦成流落，移官自寵恩。
窮通雖異迹，得喪盡忘言。
車馬動行色，江山勞别魂。
關西三十世，祠下見雲孫。
送楊秘丞赴戎南倅
作者：呂陶
朝代：宋

萬里南溪水，滔滔逼郡城。
四時多雨氣，終日是江聲。
蠻市煙中合，山疇火後耕。
孤村隨漑斷，絕嶂與雲平。
甲冷三冬戍，烽髙半夜驚。
盛朝咨鎮守，别乘委才明。
愛日迎舟檝，春風卷旆旌。
蘭陔新膳潔，花縣舊陰成。
荔子瓊瑤破，藤梢琥珀傾。
羈懷休念遠，淺醉易忘情。
宦況如郵傳，年華似送迎。
笑談聊布政，閒暇亦論兵。
僻地非通轍，層霄有去程。
行聞海沂詠，流入竹枝清。
送楊聖愈口中赴益倅
作者：呂陶
朝代：宋

畫轅曾記到西州，莫爲題輿厭滯留。
官況優如支郡樂，風光渾似昔年游。
日無餘事知閒暇，時有清呤競唱酬。
政績易成恩典在，天涯不覺兩經秋。
送榮咨道
作者：呂陶
朝代：宋

並府最多士，朋游皆喜君。
小官雖困俗，秀氣自凌雲。
道遠車方軋，風高酒未醺。
親闈極西望，薄靄似秋汾。
送永康司理張思純東歸
作者：呂陶
朝代：宋

曾把叢蓍叩大鈞，少逢升漸屢逢屯。
平生道在惟藏器，今日途窮恥問津。
萬事感懷歸白髪，九衢欺客是紅塵。
何須便作林泉計，未必文章誤此身。
送江巨源奉議
作者：呂陶
朝代：宋

吳會儒林勝，坤維使節雄。
人誰攀景躅，物自得清風。
繅玉塵埃外，冰壺愷悌中。
教源資濬遵，治具費磨礱。
舉向權衡見，難相畛域窮。
章傳青瑣闥，夢徹紫真宫。
自昔文章手，能成造化功。
夷途方濶步，公論況僉同。
晝永朝紳接，天髙奏牘通。
平生先遠業，有以助堯聰。
送淳于温其
作者：呂陶
朝代：宋

五陵豪客攬歸鞍，行矣休嗟蜀道難。
世治不須專將閫，才雄自可陟詩壇。
虎符金印亨途在，夜笛秋琴逸氣安。
至寶投人猶按劍，慎將騷雅載毫端。
送王侍禁
作者：呂陶
朝代：宋

塞上青雲暗，天涯碧草微。
人情殊念遠，客意自懷歸。
孤宦甘循默，亨塗會奮飛。
田游如入蜀，肯鳥亦庭闈。
送王昌州屯田
作者：呂陶
朝代：宋

百里鄰疆宇，詳聞懿迹多。
本原由簡厚，論議必中和。
平日春陽愛，斯民德澤歌。
藩宣聊息偃，名教足逶迤。
遠業今猶鬱，亨塗去若何。
蓬仙終到海，軒鳯必巢阿。
裁割神鋒舉，光輝國鑑磨。
公乎難隱讓，忠義貴無他。
送皇甫秉彛殿丞
作者：呂陶
朝代：宋

征車千里極關河，特遣離懷賦綠波。
晚節不隨華髪變，歸裝還載異書多。
雲霄有約增攀望，文酒相逢異嘯歌。
若相清朝許投筆，生平孤劍願重磨。
送秦漕歸淮南
作者：呂陶
朝代：宋

襲得芝蘭一室薰，更將三美向誰論。
光輝自可誇僚友，契愛猶能及子孫。
金節暫求康爾俗，錦衣歸去大吾門。
西南終是天涯遠，却羨鸞凰集九閽。
送秭歸胡宜甫
作者：呂陶
朝代：宋

京洛前年困客塵，孤舟今去楚江濱。
位無高下在行己，邑有政刑宜福民。
人子歡心憐白髪，壯夫幽抱感青春。
弦歌已治庭闈樂，休說窮通問大鈞。
送程彛仲赴東川教授
作者：呂陶
朝代：宋

與君同縣又同甲，家世相同學爲業。
陪從最舊今老矣，四十餘年如一霎。
吁嗟先德去已久，後嗣皆能守家法。
君之一第得稍晚，更向小官勤檢押。
鄉閭執友在嗣禁，奉詔親題薦賢剳。
美材猶未立朝庭，歸馭依然走川峽。
文章近歲頗頹靡，庠序得人須鎮壓。
欲疏密網在提綱，思遏狂瀾當下牐。
由來文黨俗寝盛，定見子昂才不乏。
羡君高堂有慈母，日侍歡顔問單裌。
寶牋銀絡累年封，他日恩書應滿匣。
聖君文母切求治，數路招來不爲狹。
讀書到老必有用，一發胸中補熙洽。
喬松千丈雪中青，肯向西風感衰颯。
送穆伯通歸成都二首·其一
作者：呂陶
朝代：宋

宦遊無著任東西，通塞惟將物理齊。
平日風波方艤棹，經年桃李又成蹊。
塵埃易没千金劍，霄漢誰爲數尺梯。
三驛錦江歸去近，知君不厭子規啼。
送穆伯通歸成都二首·其二
作者：呂陶
朝代：宋

欲賦長謠贈别君，不勝離緒懶條陳。
讀書有感舊循吏，對酒無悰少故人。
事往何須嗟蹭蹬，時來應是起沈淪。
石城山下西南望，更約瓜期在早春。
送翰林范侍郎
作者：呂陶
朝代：宋

進退爲大節，君子貴其全。
獻替實大事，良臣所宜先。
二者苟一失，胡得稱至賢。
況乃勢利誘，中性殊易遷。
趨時或勇鋭，顧義少慤堅。
崑山有良玉，烈燄不敢燔。
太華有蒼松，嚴霜豈能干。
公以學行起，華塗三十年。
器業飽夔卨，文章富雲淵。
徐行自廊廟，羣望惟陶甄。
適會薰風琴，爲民更五弦。
潔情思恤物，有道當危言。
一旦謝簪紱，易若忘蹄筌。
冥鴻颺雲霄，老鶴得芝田。
天真適曠蕩，世網脱拘牽。
安居返故里，盛事光塵寰。
父老相歎詫，謂公乃神仙。
士林素矜式，仰公如綺園。
試閲前代史，昔人難比肩。
嘗聞喬與固，精誠動皇乾。
願仗至忠力，區區塞奔川。
不幸遭戮辱，何由老林泉。
徒使國士淚，至今爲之潸。
又聞廣與受，知止皆求還。
都門祖帳盛，鄉里千金捐。
青以大論議，寂寞空簡編。
猶有繪畫手，屢將丹青傳。
四士所出處，得之皆一偏。
惟公逢聖明，雍容卷舒間。
任職思補報，乞身享安閒。
素履瑩如玉，貴名重于山。
知公享壽考，歳月方遐延。
壯容換老骨，綠髪藏華顛。
諒公保福祚，子孫慶綿綿。
高門納駟馬，舊物還青氈。
令德終報驗，化工可推研。
小智泥畛域，通懷究淵源。
方爾泥物我，其誰計寒暄。
超遥誠自得，局縮亦徒然。
再拜遠門下，長吟歌此篇。
送聞人夷庚太博
作者：呂陶
朝代：宋

邑有循良政，人持介潔心。
庖刀發虛刃，廟瑟鼓遺音。
閒草豐春野，修篁茂晚林。
恤民中詔遠，及物上恩深。
歲月吳江夢，山川蜀道吟。
歸歟清議在，直筆待君簪。
送范堯夫
作者：呂陶
朝代：宋

欲賦旋歸樂，翻成感遇篇。
盛時惟道在，輿誦自民傳。
伊昔更張議，於今造化權。
綱條籠宇宙，號令震山川。
大略先農穡，餘波及貨泉。
俊豪爭援世，忠亮欲回天。
暮對青蒲側，朝留赭案前。
堪憂逐江海，猶許治蕃宣。
此地勞飛輓，何人念瘠捐。
壯心摧更激，高節困尤堅。
晚歲松方茂，洪爐燄不燃。
迂從鄒叟得，勇在孟賁先。
坦若王良轍，端如后羿弦。
一毫無畏惜，千慮極哀憐。
定論予張膽，游辭彼脇肩。
尺尋難枉直，鑿枘自方圓。
止沸愁烘鼎，調音恥絕弦。
漢緡寛酒榷，唐賦舍庸錢。
睿智期開允，生靈懼削朘。
弊端殊皎皎，物望甚拳拳。
白日功名久，浮雲富貴遷。
萬鍾均廩禄，一品漫貂蟬。
儻爲升沈動，誰能事業全。
寄言天下士，無愧屬真賢。
送范希聲歸洛
作者：呂陶
朝代：宋

策馬太行道，西風動微凉。
之子去意遠，南望嵩洛鄉。
日馳百里足，急歸拜高堂。
天倫喜會合，親侍生輝光。
惜此暫闊别，送君乏詞章。
早晚揖回馭，秋深籬菊黄。
送范庠博
作者：呂陶
朝代：宋

十載閒經紫塞秋，辟書連上得君留。
一身已共冰壺潔，八法堪同墨寶收。
壽几歡心憐綵服，詩庭虚席待良籌。
古今京洛風埃甚，去有亨途莫倦遊。
送茹世美少卿
作者：呂陶
朝代：宋

切慕真仙理，能收至靜心。
紛華雖爾共，勢利莫吾侵。
造化歸三鼎，逍遙託五禽。
一言平物我，萬事委浮沈。
研味經翻玉，吁嗟礫變金。
太霞方夢想，流水漫光陰。
得郡情應樂，休官志已深。
遐飛脱塵網，髙視笑蹄涔。
舊德淹卿寺，清風聳士林。
却憂公議在，未易解朝簪。
送蔡帥赴平涼
作者：呂陶
朝代：宋

劍外開三蜀，回中宿萬兵。
召還宜北覲，賜鉞又西征。
體貌均先後，權綱一重輕。
淵衷尤慎簡，輿意尚難平。
伊昔藩條振，於今治體成。
有爲終簡易，無迹但恢閎。
筆下銷頑弊，樽前得隱情。
快如長劍立，通若巨河傾。
闊刃從虛落，醇源及物情。
山川增氣象，草木遂勾萌。
暖褐三冬足，豐疇百室盈。
詠歌今父母，畏服古神明。
方幸華輪柅，俄聞瑞節迎。
渇心猶借寇，翹望欲還瓊。
況復盤關路，常瞻部使旌。
十連依玉帳，一道固金城。
後詔光前出，新棠似舊榮。
于宣推德業，所至盡功名。
塞馬寜非福，溟鵬豈問程。
惟期未温席，歸去纂家聲。
送蔣熙州
作者：呂陶
朝代：宋

昔登蔣公門，忽忽五十載。
于今見猶子，省記似前代。
慶源得餘波，家範禀性誨。
筆下吐雄文，滔滔湧江海。
胸中抱英氣，落落等嵩岱。
十嘗試一二，卓犖已稱最。
還朝纔幾時，何時又補外。
河湟復古地，形勢壯且大。
冊府圖籍存，充國城壘在。
臨洮建都府，節制中機會。
守之扼喉吭，動則攻腹背。
西羌輒犯順，種落異向背。
呼嗟秦雍間，氛祲恐未艾。
連年困飛輓，何日貯倉廥。
一病費調養，已甚其可再。
綏懷與剪蕩，黑白燦利害。
吾君鑑勤遠，静制六合內。
仁如天地心，萬類悉容貸。
不矜靈旗伐，未奏短簫凱。
一旦春風來，生意入窮塞。
載瞻將軍鉞，猶識使者旆。
治邊信有術，豈徒威克愛。
送道粹
作者：呂陶
朝代：宋

泛交如面頗紛紛，珍重賢豪有所存。
高論向人須藥石，壯心於俗不寒温。
已懷忠孝歸儒術，誓取功勳襲將門。
蜀道阻長秦塞闊，夕陽芳草最銷魂。
送錢端履歸二曲
作者：呂陶
朝代：宋

君去金淵十五春，暫歸翻是客中身。
千年丘壟勝當日，兩世親朋無幾人。
麈尾幸能銷白書，馬蹄還厭踏紅塵。
錦衣會有重來約，應笑衰翁漉酒巾。
送陳正臣遊昌元
作者：呂陶
朝代：宋

三月狂風不惜春，客愁千斛付行人。
平生操履由吾道，何日安閒遂此身。
陌上紛華空白晝，山中氣味少紅塵。
歸來必遇求賢詔，莫向窮途苦問津。
送馮樞密
作者：呂陶
朝代：宋

帥領來全蜀，掄魁祗一人。
崧髙雪山勢，清徹錦江津。
旒冕思長策，機衡屬老臣。
部中方拜賜，天下又迴春。
出處無非道，安危繫此身。
巖贍殊慶快，塗說敢開陳。
聖運重熙久，皇威萬里振。
勒兵充宇宙，按劍待煙塵。
權術輕三表，韜鈴貴五申。
招懷及蠻徼，指顧下洮岷。
文誥傳荒服，天聲壓外鄰。
捷書連歲上，故壤一朝新。
計費千金易，論功百勝頻。
征衣空杼軸，戰骨委荆榛。
水旱乾坤慘，錐刀畎畝貧。
人情危欲鎮，帝澤壅難均。
幸會公歸國，相歡物在鈞。
華心生草野，和氣滿楓宸。
士論歸依切，風謠禱頌真。
嘉謨憑獻納，大事費經綸。
治術關休戚，規模有革因。
號寒思挾纊，引哺願嘗珍。
圖治雖更化，封侯漫富民。
髙明深鑒照，密勿定諮詢。
悟主言稱舜，論兵諭借秦。
無爲羣動悦，不陳四夷賓。
寶鼎千鈞重，薰琴九奏純。
放懷留化日，反掌叙彛倫。
邦體還清靜，王綱務率循。
太平勳業就，寰海被堯仁。
遊交城石壁寺二首·其一
作者：呂陶
朝代：宋

十里縈紆路轉山，山城深入翠微間。
何年勝地雲霞老，終日清風歳月閒。
池上蟄龍方隱伏，巖前遊客暫躋攀。
却嗟鸞綽遺居在，難向空堦一叩關。
遊交城石壁寺二首·其二
作者：呂陶
朝代：宋

山僧何事下山迎，步徹山腰到寺庭。
清梵一聲沈夕籟，碧嵐千幅展春屏。
自慚韁鎖非真賞，乍見林泉似獨醒。
回首暮鐘留恨處，斷煙層靄倍青青。